Argentina Palik in Maradona thihdan cungcang Zingzoinak Nei Thok | Falam Online Media\nNovember 28, 2020 November 28, 2020 Ni Hnem Sung\t0 Comments\nLeitlun huap bawlungsit thiam hminthang Diego Maradona (kum 60) thih thuthawn pehpar awin Argentina palik in zingzoinak an nei thok tiah Firstpost media in a ngan.\nSiivai lam daithlannak ruangih thi mi a si pei maw tiah zingzoinak an nei mi a siih thukhiingtu in Maradona cemralnak inn kiang ih security camera khal zohciangnak nei dingin an dil zo tiah ramsung media ṭhenkhat in an tarlang.\nMaradona lawyer Matias Morla khal in ambulances an ko mi a thleng har tuk ruangah rinhlehnak nei vekin a rel ih zingzoinak nei seh la ṭha ding tiah a ti.\nArgentine prosecutors were investigating on Friday the circumstances surrounding the death of #DiegoMaradona and whether it could have involved medical negligence @IOLsporthttps://t.co/EfJzMg551j\n— IOL News (@IOL) November 28, 2020\nMaradona cu November 25 ah a umnak inn Tigre, Buenos Aires, Argentina ah a itthat lan tiah theih a siih, tubaite, autopsy report suak mi ah Lung le Thin lam ciangkuanglo ruangah a thi mi a si ti`n an tarlang.\nThukhiingtu zung lam in “Maradona, Diego. Determination of the cause of death” ti`n case file an ong ih, ṭuanvonei hmin phuang duhlo mipakhat cun AFP hnen ah “inn ah a thi mi a siih a thih thuthawn pehpar awin Death Certificate hminkhentu an umlo ruangah Case kan tuah thok mi a si. Rinhleh umhran le thil hmaanlo um ruangih zingzoimi a si hran lo” a ti.\nAsinan, Maradona sungkhat naivai mipakhat cun “Thil hmaan lo a um. Curuangah a kiltu pawl in an tuah dingmi an hnaṭuan dikfel zetin an tuah maw, culole ngaihsak loin an um maw timi kan thei a ṭul”\nThose investigating the case have requested for recordings from neighbourhood security cameras. #FMTNews https://t.co/BkKo0mbj5I\n— Free Malaysia Today (@fmtoday) November 28, 2020\n“Maradona thih ni ah a kiltu nurse in prosecutor hmai ah a thih thuhla a sim. Cuhnu ah a rel uah bet ih TV sung ih a sim dan thawn khal a kalh awknak a um” tiah AFP hnen ah a sim.\nCuih nurse cu Maradona dam lai hmunettu ih ruah mi a siih prosecutor in “a simdan vek a si le a mah hi Maradona dam lai hmunettu a si. A hnaṭuan night shift cem ciah zinglam nazi 6:30 hrawng ah Maradona a dam lai a si” tiah tlawngkai ninga ah a sim a si.\nA nurse caring for Diego Maradona was likely the last person to see the star alive, at dawn, prosecutors investigating his death said https://t.co/Giwpx8umOG\n— Sport24 (@Sport24news) November 28, 2020\nArgentina TV news channel TN simvek a si le tufangah thukhiingtu lam in Maradona toxicological test result an hngak lai a si ti`n FirstPost media in a ngan a si.\n← Nauhak pawngsual ruangah Voi 146 Vuakthawi Hremnak A Tuar\nDecember hlan ah Falam Senpi Inn Thar Sak Ṭheh Suak Tum →


Chin fala kum 18 mi vangsiat tawng! - Chinland Today Media\nChin fala kum 18 mi vangsiat tawng!\nJanuary 16, 2009 5:52 pm·1 comment\nC.T./16-01-09: Kalaymyo, Satawm khua ih um Pu Chhanliankhama le Pi Lungmuanni ih fanu kum 18 mi Lalthansangi cu India khawpi New Delhi ah (refugee) raltlan sinnak dil in a um.\nRuahlopin tui zan 16-01-09 nazi 10:30Pm ah “Firday Bazaar” timi zaan bazaar ih a rawl hmeh lei, a inn lam pan ih a tlunglam; laampi a tan zawngah Bike cak zetih tlan cun a sawh ril. A lungphang le luzing ih a tluk lai fangah Car cak zetin na tak in a sawh bet sal.\nA hna in thi tam zet a suak ih biak theihlo in a um. Vanthat ah cu ti vansiat a tawnnak hmun cu kan kawlrammi an tambiknak hmun pakhat a rak si. Kan kawlram mi cu cawp le cilh in an pung khawmaw ih palit hnenah an buainak pawl an thlen lohli. Palik pawl cun Car driver pa cu an kai tang cih, asinan Bike driver pa cu a tlan hlo man.\nKawlram mi pawl cun Fala Thangsangi cu a kiang naibik Mata Channan Devi Hospital ah an tlanpi cih. Asinan sayamah le sibawi pawl cun “Police case” palit ih theihpimi case a si ruangah cu tawkih um ding in an sian lo. Cutikah a rang theibik in Acozah Hospital DDU ah an tlanpi cih.\nA tu fangah zato ih sayamah le sibawi pawl in an enkawl ih a dinhmun theih a si hrihlo. Delhi ih raltlan hrek khat cu mawtaw ih sawh, tla that, vualvelh tawng, nautat le harsatnak a phunphun tawng ih mual liam khal an um hnuaihni zo.\n2100 kum ah leitlun pampi thlung ding?\nDelhi Ih Raltlan Nu Kilte\nFLPDK 2009-2010 Hruaitu thar pawl\nDelhi um nunau pawl khat FCWDS pawl in mirang zirhnak ong\non January 16, 2009 at 10:36 pm\nCT le Siartu Zate’n,\nLaimi thawih pehtlaihawmi thuthang (Chin related issue & News) pawl hmakhat ten nan rak than theiih nan ti ttha zet. Hmailam khalah Media lamih tthangso sinsin dingin ka lo duhsak zet.\nCumi rualin, ka ti daan keel (zia) te’n, duhsaknak le hihnak ttha sinsin ding duhhamnak thawn mallai run lo ruah ka duhmi a umih, tuhlan ihsin rak ngan ka tum ttheu nan, tu lawngah vun lo ruah sehla…\nTu ttumih thuthang nan nganmi thawn pehpar in, Standardize deuh daan ding ruatkhawm hnik sehla (Atu ih nan suah daan hi standard a neilo tinak silo in, a sang sinsin sawn theinak dingah….) Thuthang pakhat khat kan suah asile, a Headline (HL) kha cu tawi famkim theibik asi ringring ding…. tthimnakah tu ttum thuthangah cun, nan rak hmanmi ‘Chin fala kum 18 mi in vansiat tawng!’ timi hi a famkim zet ko, asinan ‘Delhi ah Chin fala kum 18 mi in vansiat tawng!’ tiah ‘Delhi ah’ timi te telh beet in vun ngan uhla a siartu nih, a HL lawng a siar in khuinah zo in ziang a cang timi kha tawi famkim ten a thei dingih a theihbet duh zawng asile ‘Siar beet’ / Read more- Detail leh mai ding.\nCun, NEWS Structure ah, HL sangtu ih thupi zetmi cu ‘NEWS MC’ lole ‘NEWS LEAF) an tiih, cumi cu, HL ttheh ah a thupi. Tthimnakah, atu ih nan nganmi ‘C.T./16-01-09: Kalaymyo, Satawm khua ih um Pu Chhanliankhama le…….’ tinak zawn ahhin,\nC.T./ 16-01-09, New Delhi: Mizan (Friday…) nazi 10:30 hrawngah khan, Fala. Lal Than Sangi rawlhmeh lei a tlun lamah mawtaw in a taihih, a nunnak hrangih thinphan um khopin a besia.\nti sawn sehla.. Cun atu News Leaf ih nan hmanmi ‘Kalaymyo, Satawm khua ih um Pu Chhanliankhama le Pi….’ timi khi cu, a cemnak lam (A kharnak) ngan tel thotho siin, N. Delhiih Chin raltlan pawl um tamnak ahhin, zarhkhat ah vei khat lawng (hmun hrekkhat ah vei 2) hanghnah hangrah zuar an umih, cuhman ah zaan lawngah zuar asi ttheu thu khal telh a ttha. Ziangah tile, ram hla hmun hla ih um pawl in zaan bazar kan neih daan hi an theithiam thluhlo menthei.\nA tlunih ka rak tarlanmi ahkhin, Lalthansangi ti aiah, Lal Than Sangi ti’h ka ngannak san cu, Chinland Today hi Chin Official tong/ tawng hmangmi site asi ruangah, Chin Official style ih ka rak ngan ve nak san asi. (Asinan himi hi cu, CT- Ed ih thuthu asi ko). Mai’h thu cu si sehla, ‘Kan kawlram mi cu cawp le cilh in an pung khawmaw ih…’ timi zawngah hin ‘Hi’h hmunih um Laimi pawl hmakhat ten an rak suakkhawm lohli ih….’ ziang a bang pei…….\nKeimah khal tlaksamnak tampi ka neiih, in rak khihhmuh ttheu uhla, cun ‘Ka thiam… ka thei… tiih saya ttuan duhnak lam silo in, ka theihmi umsun tete hi ka mino pii pawl hlawm ve sehla tiih ka nganmi sawn asi. Himi hnakih tthattha tidaan khal tampi a um lai ko ding, cumi vek a theitu cun, pamhmailo te’n in rak hlawm ve uhla, ule / pale pawl khalin, mino pawl hiti’h kan cangvaihnak zawn ahhin, thazang pek kan ttul rualin, tlaksamnak khihhmuh sak awk khal kan ttul zet timi theihpi in, ttan la khawm dingin ka lo sawm duh.\nCun, CT ih ttuanvo neitu hrekkhat hi hinah ah naule vekih ka zoh hngaimi nan um hnuaihni ruangah le, tthansohnak duhtu nan siih, hivekih khihhmuh hi nan hualo ti theifiangtu ka si ruangah ngam zetin ka rak au-kio venak san asi. Groupmail ih ka thlahnak san khal cu, rual le pi, ule/ pale pawl khalin rak siar in, lamziin in khihhmuh vingvo seh timi ruahsannak ka neih ruangah asi.\nNa raalpa (Foe) ih lo hnammi (Kiss) cu a Khaa (Bitter) ih, Na rualpi in duhsaknak thawi’h a lo bengmi cu na hrangah Khuaitizu vek asi.


SOCIAL ISSUES/SOCIETY LE NUNPHUNG - Hre Mang\nSOCIAL ISSUES/SOCIETY LE NUNPHUNG\nSAWMNGAIRNAK: DUNGTHLUNTU THA SI AW.\nSAWM NGIARNAK: ZO IH DUNGTHLUN DING?\nVoikhat cu sibawipa, ramtawi sakappa, le pastorpa pathum khual an tlawng tlang. Lamlakah sakhi an hmu ih sibawipa in kaput siding a cuh tahratih kap na khaw a thelh. Rei lo te ah khawte pakhat, zan an riahnak hmunah an khawm awaw. Mikhual upa tiah Pathian thusim an rak pek. Sibawipa in thu a sim tikah thlarau harhdamnak si loin taksa harhdamnak thu lawng asim. A thaisun an feh vivo. Lamlak an feh lai ah an rualpa a pum a naa. Ramtawipai’ ruahdan in tazaap hnah an ei terih a thi. (Tathimnak).\nChin mi pawl leitlun khawmual pawhtlang awknak (globalized age) ah kan thleng zo. Zirnak lamah leitlun miphun dang pawl dungah kan tlan rero. Khualam pupa cazir lo san ahcun sakap, rawl patha, mi cak, khuangcawi, hrinham, lalhrin, tvp in upat awknak an rak pek aw. Lal pawlih thu an rak ngai. Khawtlang upa pawl thu an rak ngai. Santharsan ah zo ih thu kan ngai timi parah hngat aw in miphun dang salah kan canglan ta thei ih miphun dang hmaihruaitu khalah kan cang thei asi. A tlunlamih tahthimnak tarlangmi bangin mai kawnglo kan zawh cio asile kan zawhmi zin cu hlohnak lamzin a si tiah kan theih awk a tlai tuk thei.\nRawl ei sual tikah ei hnu lawngah a ei sual ti theih asi. Nupi paasal neih fuh lo tikah mi hrek cun kumkhat sungah, mihrek cun an tarzawngah an thei awaw ih an then aw theu. Pathian hrilsual pawl cun an thihnu lawngah an thei aw dingih hellram an thlen tikah an Patian an hrilsual asi ti an thei tlai tuk ding. Zangfakza an si ding. America le ramdang thleng pawl khalin khuitawkah ka um asile a tha bik ding tiah an ruat cio ih theihmi malte sung ihsin a thabik tiah an ruahmi vekin thuthluknak an tuah. Mi hrek cu an thlennak hmun cu anmai hrangah a thabik asilo tiah an thei aw lohli ih hmundangah an cer lohli theu. Asile CHinmi, Falam tonghmang unau pawl teh zo ih dung kan thlun ding?\nThlunmi khal nei lo, thluntu khal nei lo cu khuihman a thleng lo ding ti a fiang. A cancan le dungah a kir dingih a cancan le sir zawngah, a cancan le hmailamah, a leitlun nun a cem tikah a feh thawknak ihsin hlapi a thleng lo asi tiah sim asi ding. Thlunmi nei nacingin mitcaw dungthluntu pawl cu kawrkawhruam sungah an tlak lo asile an thlawhtlingbik tinak asi ding. An tumtahnak (tumtahmi an neih hmanah) an thleng lo ding ti a fiang fawn.\nBible in “Sunmang (vision-Pahtian hmuhternakti khalin an let) a um lo tikah milai an siat.” “Sunmang (vision) a um lo tikah milai an pawngrawng (gone wild)” ti khalin a hrekin an let. Tulai Rihli tivek in cangan mi pawl zoh tikah highway parah mawngtu um lo motor tampi engine nunterih tlan cecel vek tla an bang can a um. Khaltu nei lo tuu rual, mai duhduh nakah peng celcel vek tla a bang can a um. Chin miphun lakah peng dangdang, community dangdang kan um. Cumi lakah a thangso bik pawl zo an si pei? Zo an si ding tiah simcia theinak kan nei? Chin miphun lakah mahle peng, tlangtluan, community ah mifim thiam, Pathian hriakthih hruaitu dungthlun thiamthiam an tlancak dingih midang hmaiah an thleng ding ti cu simcia theih asi.\nBible in “mitcaw” atimi pawl a um: thlarau lamah hrinthar, sersiamthar asilo mi cu ‘mithi” a ti; ‘a unau a huatu cu a mit a caw’ a ti. Midang huatnak ah lungrual rerotu pawl cu mitcaw vakkhawm an si. Mitcaw vak cu ziangtikah kawrkhawhruam sungah an tla ding ti lawng thuthang theih ding a um tinak asi. Cuvek thotho in zuri sabah, insangah Pathian thu in a nung lomi, nitin nunah Pathian Thlarau ih kaihruai lomi cu kawhhran thu, biaknak thu an rel tikah satan hmanrua men an si. Ziangah tile “Pathian Thlarau ih a hruaimi pawl lawng Pathian fate an si.” Ram le miphun hrangah ke karkhat hman kar lo, piasen hman siang lo pawlin ram le miphun thu an rel tikah “kaa taima, tawlam vanlai phir” an ti micekci asi. Thathnemnak um lo, thiltha daltu satan hmanrua men an si theu. Calai thu ah cabu pakhat hman ngan dah lo le siar dah lo in thei bik vekin an ngan tikah thlisia thawthawt hnaihnoktu men an si. Mai ruahnak (opinion) le thudik (facts) hman thleidang thiam loin, cawhpolh celcel in fimbik vekin senpi vangtlang hmaiah siseh mibur hmaiah a aukio theu tupawl hi society phurrit men an si theu. Thlunmi na nei maw? Zo na thlun tin a fiang aw maw? Khui lamzin na zawh, na fahnak lamzin khuitawk ah a tawp ding? Hmuhnak (vision) a um lo mi lamzin ih tawpak cu simcia theih asilo.\nBawi Zisu,Pathian Fapa a ratsal tikah Biak inn sungah hnatuan sang kai, upa, pastor, tivek title tumpipi neitu pawl hawl in a ra lo ding. A hawl mi, a hruai dingmi pawl cu Mathai bung 25 sungah kan hmu thei: A dam lo lai ah vehtu, thawng a thlak laia h vehtu, raw lei ding a neih lo lai ah raw lei ding petu, a ti a hal lai ah tidai in ding petu pawl a hruai ding asi. Society ah mi farah nauta, le bawmbawi tulmi pawl parah Pathian hmin in thiltha tuahtu, Thlarau Thianghlim ih kaihhruaimi pawl hruai khawm dingin a ra ding asi.\nBible Cathianghlim, Bible in a zirhmi milai nun cu Biak inn sungah umtudan asilo, leitlun khawmual ah ziangvek dinhmun, insang, tlawng cazirnak, cozah hnatuannak, ramsung ramleng le khuitawk hmun khalah siseh ruahnak, tongkam, tuahnak in milai dang pawl thawn pehzawmnak, sumpai le thilri laklutnak le hmannak, cozah kumpi le society ih kaihruai awknak ah siseh Bible thuken vekin milai nunphung mawi, thuanthu mawite leitlun mei-eng vekin nunpi asi sawn. Pathian Thlarau ih a hruaimi pawl nun cu hihi asi: nitin leitlun nunah i) dingfelnak nunpi, ii) Duhdawtnak tlaihsan le nunpi, iii) Pathian thawn nuntlang asi.\nPathian pekmi hruaitu tha cu David siangpahrang a tluksiat hnu ah a fapa Absolom in thah tumin a dawi vekin a tlan rero laifang tla asi thei men. Asinan hih cing ringring aw: Absolom hrothak zetin a au kio rero dungthluntu pawl cu a rei hlanah an cemral ta ih David tlannak ah a tluntu pawl sawn kha an nungdam sawn asi. Cuvek thotho in Sual Siangpahrang in that tumin David a hual tikah David lamtang tu cu tikcu rei lote an nau veknan Pathin in a hrilmi cu a langtersal asi. Pathian in a sersiammi ramsa bur umkhawm hman hruaitu nei loin a ret dah lo. Chin mi pawl, thaten Pathian hmaiah tangdor in thlacam uhsi. Zo ih dungthlun ding, zo ih thu ngai ding ka asi titla thei aw loin kan aukhuang rero pang maw?\nHuatnak ih rah cu siatnak asi: Joseph unau pawlin huatnak in Joseph parah an tuahmi ih rah cu kum 400 sung Egypt ram saltannak asi; Haman in huatnak in Mordekai le Jews pawl parah a tuahmi cu amah le a fapa 10, a miphun thihlohnak asi. Midang tuahmi, miphun dang in ziang an tuah timi parah Pathian in kan miphun thlawsuah in pek in in hrem lo; kanmai tuhmi ci vek cekci in kan at rero asi sawn. Kan tuhkel thlaici, huatnak thlaici kan tuah sunzawm rero lai asile kan ah kel, a luar deuh lo hmanah, a kha zetmi thlairah kan tesinfa pawlin an run at rero ding asi.\nZUmtu unau pawl, Khrih ih nun ihsin zir uhsi. Khrih cun amah zuarthlaitu ding Judas kha kumthum sung simse lo, relse lo, thangsiat lo, a mitsen hmain zoh loten, thleidannak nei lo ten dungthluntu dang pawl thawn a nunpi, a zirh, a kaihhruai. Culawng hman si loin dungthluntu hleihnih lakah a umsun tuanvo, treasurer sumkiltu a pek asi. Zumtu unau, Khrih dungthluntu tha, zumtu kan si ahcun kan nun sungmuril in luahkhat tucu amai THlarau, thutak si dingmi asi.\nLeitlun minung pawlin a bur in thil tami an rak tuahsual theumi pawl tla cing uhsi. Joseph unaupawlin huatnak ah an lung a rualih Joseph an rak zuar. Kum 400 sung Egypt salah an tang. Sadam Hussein in huatnak leitlunah a ausuahpi, Bin la Den in huatnak leitlunah a ausuahpi, Haman in Jews pawl huatnak a ausuahpi, Taliban pawlin huatnak an rak ausuahpi, Hitler in huatnak in a kha zetin lungput thawn leitlun uk a rak tum, an tawpnak cu mualphonak asi.\nPathian hriakthih hruaitu pawl cu an palh theih ve. Sihman sehla, an palh can hmanah a mawhsiattu si loin an dungthluntu pawl bawmtu tha pawl an thuanthu a zikthluak sawn asi. David a tluksiat tikah a fapa Absolom in a do. Absolom thluntu cu an cem ta. Noah lawng fang kheh in a ih heihei tikah a hmu hmaisa bik tu, a hnihsan tu a fapa cu camsiat in a um ih Noah in taklawng hupphentu fapa pahnihsawn cu thlawsuah dawng an si. Unau, huatnak in na thinlung lo luahkhat hlah seh. Huatnak in tong kamkhat hman thlah hrimhrim hlah. Huatnak in cangvai hrimhrim hlah. Pathian cu duhdawtnak asi ih Pai duhdawtnak a nei lotu, a nunpi lotu cu Pathian ta asi lo.\nCasiartuzapi ten zumtu, Khrihfa kan ti aw cio ding ka zum. Curuangah “unau” santharsan, 21st century kan thlen zo vekin lai khawte, kawlram ih ngapih lungput tlansan in vanlam fimnak a cotu, Pathian pekmi hruaitu zo kan nei ti ah hawlin dungthluntu tha si zuam cio uhsi.\n“Pa nei lo laiking farual thu el aw” thuanthu vekfangin cin le cang nei lo el awknak, diksawn cuh awknak, mai bulhrang lawng ruahnak, satan bumnak thang sung ihsin thutak theihnak ihsin luatnak nunpi cio dingin Bawipa Pathian in kan miphun parah a zangahnak burhkhat hram seh.\nTHLUNMI NEI AW, A DINGMI THLUN AW, HMUHNAK NEI THLUN AW, PATHIAN HRIAKTHIH HRUAITU THLUN AW, NA LAM A TLUANG DING.


ZOHTHIMTLAK HRUAITU PAWL KARBAK PA 5 - Hre Mang\nZOHTHIMTLAK HRUAITU PAWL KARBAK PA 5\nZOHTHIMTLAK HRUAITU PAWL KARBAK PANGA:\nJames M. Kouzes le Barry Z. Posner te cabu “Leadershop Challenge” timi sungah an nganmi “Zohthimtlak hruaitu pawl ih karbak panga” “The five practives of Examplary leadership” timi parah kan zir thei mi a hnuailam vekin ngan asi. Karbak panga pawl cu:\n1. LAMZIN AN ZAWH HMAISA (Modeling the Way)\nLeitlunah a hlawktling ziktluak hruaitu pawlin an ausuahpi mi, an thuken ih a thatzia an mai nun in an langter hmaisa. An khawruah, tongkam tuahnak le an tumtah, an sunmang zulhpeh aw ten an nung. An tongkam le nuntu a kalh aw dah lo. Midang mithmuh ah an nun le a thupte nun ah siseh an simmi, tumtahmi, milai nun man an neihtermi pawl mipi mithmuh ah rinhlelh ding um loin an nunpi ih lamzin an hmuh hmaisa.\n2. SUNMANG AN TTAWM (Inspiring a Shared Vision)\nHruaitu pawlin senpi mipi thawn nunpi le thihpi tlak an sunmang thuken cu an hlawm, an sim thei. Khui lamzinah ziangtin, ziangtikah zo pawl feh in ziangvek hlawknak thatnak a thlenpi thei timi zumhgetnak thawn an dinpi mi mipi in fiangzetin an theih dingin an sim thei ringring. Cui sunmang cu lamzinpi vekin fiangzetin mipi lungsungah an fiangter. Cutin zothlimtlak hruaitu cu cui lamzin parah ding tohtoh in a fehmi vekin mipi in an hmu. Cui tumtahmi le sunmang cu nunpi tlak, thihpi tlak sunmang tumtah tlak asi ti mipi in an fiang. Cutin sunmang an tawm awaw.\n3. TUAHDAN AN THLENG (Challenging the Process)\nA umkel lamzinkel zawhtu pawl hi zohthimtlak hruaitu an si dah lo. Zohthimtlak hruaitu pawl cun an umkel, lamzin kel an thleng ih a thasawnmi lamzin, tuahdan in an hruaimi minung pawl an fehpi ih hmanrua le thilria, tikcu can, canpualtha pawl tla a hlan hnakin hmailam panpi dingin an feh. Cutin leitlun santiluangin a herliam pimi milai thuanthu sungah a thabik, hmailam pan in a fehpi.\n4. MIDANG CANGVAI THEI DINGIN AN BAWM (Enabling Others to Act)\nKhuahlan siangpahrang san, mi pakhat ih uk awk san a cem zo. Santhar hruaitu cun midang in anmah te an tuah lo dingmi tuansuak thei dingin an bawm, an kaihruai, an zirh ih hmailam an panpi. Zohthimtlakhruaitu pawlin midang pawl kha senpi tumtah tuansuak dingin an bawm ih lamzin an sialsak, lamzin an hmuh, an kaihruai in an bawm.\n5. THANGZANG LE RUAHSANNAK THAR MI AN PE (Encouraging the Hear)\nSenpi le hnatuantu pawl cu lamzin parah thanzang bang, thanau le beidawng khalin an um thei. Pawlkom le mipi hmailamah ziang a cang ding ti ruahhar le thukthun in an um thei. Zohthimthlak hruaitu cun mipi thinlung sungah phurnak thar, ruahsannak thar a neih ter ih thanzang pe in mipi tha a thoter.


Tuu Faate Bangin - Chinland Today Media\nApril 4, 2010 4:33 pm·0 comments\n“An tisiazet nain thin dai te’n a tuar, kam khat hman a ttong lo. Thah dingih an fehpimi tuu faate bangin le hmul meh dingmi tuu bangin a kaa in ttongkam zianghman a suah lo. -Isaiah 53:7\n– Thutthentu 16-18\n– Luka 7:1-30\n1602 lai ah Italy mi zuksuai thiam Caravaggio in “The Taking of Christ” timi zuk a suai. Himi zuk cu Baroque suai daan in suaimi a si ih a ngaingai rori khi a bang. A sendup rong thawn suaimi Gethsemani hmuan sungih Jesuh an kaihlai zuk a si. Zuk sungih thil pahnih in a zohtu pawl ih thinlung a laakzet. Pakhat cu Judah in Jesuh a zuarlai ih a hnammi a si. A pahnihnak cu Jesuh ih kut a pahnih ttem khatmi caang lo te’n a tuarmi langternak a si. Amah cu tlolakpi (univeral) tuahtheinak huham neitu a si ko nain Jesuh in a kaitu pawl ih kut sungah le Thinglamtah (Cross) ah Amahte a pek aw.\nJesuh in A thu simmi a ngaitu pawl hnenah, “Ka nunnak cu zohman in in laaksak thei lo ding. Keimah te siangzet in ka pekmi a si” tiah a rak sim (John 10:18). Hivek ih thinlung siangzet ih a pek awk ding cu Isaiah in, “Thah dingih an fehpimi tuu faate bangin le a hmul meh dingmi tuu bangin a kaa in ttongkam zianghman a suah lo,” (Isai. 53:7) tiah a rak sim cia.\nTuu Faate bangin Amahte thawinak ih a pek awknak in a duhdawtnak a langter a si. Jesuh in, “Mi pakhat in a rualpi pawl hrangah duhdawtnak tumbik a neihmi cu an hrang ih a nunnak pek hi a si,” tiah a ti (John 15:13). Unau ruat hnik! Jesuh in cutluk in a lo duh. – Harkness\nDuhdawtnak in ka ai thi ding Runtu a thlah,\nZiangruangah cutlukin in duhdawt?\nNeemte’n Calvary thinglamtah ah an hruai,\nZiangruangah cutlukin in duhdawt? – Harkness\nThir ih an khenmi Jesuh ih kut in,\nDuhdawtnak thawn a khatmi Pathian ih thinlung a langter.


A liamcia mi mitthli, hnulsal ka tum nawn lo theu nan…. - Chinland Today Media\nJuly 6, 2012 3:04 am·4 comments\nKa hrangah thihnak darkhing a awn hrih lo ih, thlanlai ding khalin mino pawl an suah a cuu hrih lo, ka tuakpar in ka lu i bawhkhat ttheh nan, ka lungthin cun kum tam ka sinak a hngilh hrim ttheu. Ka kiangkap tlanlen dan ka zirih, ka theih ban ih tong a um ahcun, ka hrang pawimawh a um pangah tiin ka hna ka sawng theu. Hmansehla, ka zan ih a thaw thei lo ih, ka kuak fawh khalin thawtnak an neih lo can a tam thlang.\nKawlrawn khawpi tuk silo ah ka thlengih, mikhual tita fam cu rawlei sawmtu ka nei ve theu. Innsang pakhat, sungkaw hlunghlai zet cu an si lo. Hmansehla, in duhsaknak ka theithiam ih, rawlei in sawmnak khal eelsianglo cun a tik cu ah ka thleng. Inntek pa bik cun, rawl ei phahih, tihaang sa hluk durdo phah ih, “Hniangsinpa, ziangah tu ni tiang nupi lam na thinlungah na ret lo?” tiah, capoh thungai zet vek khin in sut. Sawn lohli dan ding ka thiam lo, ka sim lo asile, a ngaih a that loh ka phang lala fawn. Khuh suak lo ngaingai in, veihnih hrawng cu ka dang ka vun thian fai ih, cu mi hnu ah, “Duhmi colo cu kan si hi” tiah bul zet le tawi zet in ka sawn.\nRawl kan khawp ih, kuak ka fawp ti a theih ti ah, an kuak bawm kum hra lenglo lai an hman zo mi a si ding, cumi tisa cu in hun ih, cumi phah in, rawlei khawh thunuam relnak kan thok cu a si mai. Kuak cu ka cun zualih, ka duhthusam in ka zuuk ih, a khu ka duhnak hmun pohpoh ka suah hnu ah, ka thuthmun cu remtha in, “Nangteh na tlangval laiih, na duhbikmi thawn maw kut nan sih?” tiah ka inntek pa cu, tongkam kaunak ka vun nei. A kuhva ti hmuam phah, fiang tuk lemlo in, “Uah uhm aw aw” a tiih, ka theithiam ko nan, theithiam lo vek in, “Na kuhva ti va phui ta awla ti ih capoh phah cun, kei khal in ka kuat cu duher in ka zuk sal.\nA rung lut sal ih, cumi hnu ah, “Si ko, tisehla, si ciah lo” a ti phah in, coka lam ih nubik tasa awm rero lam cu a hei zoh, ka theihthiam sak ruangah, “Inntek nu, hi rawl ei mi nan sawm ta belbel ih, a kim ciah lo a bang, nan pa lawngin kuhva a keuih, mikhual lehlam kan ka a lawng e” ti phah in, kuhva lei ding in ka hei fial hrim. Inntek nu a suak ngah fang maw tiah, “Si lo, ka duhmi cu ka co ngah ve ce lo e, ngah hi a rak har e, hngilh ngaingai an har fawn, tuar cuahco hi a si ko, nang khal, nei thlang men aw, na siiraw zik lo” tiah in ti. Ka bawp thak lemlo cu thak vekin ka kheuhaw ter hrim ih, ka thinlung ahcun ‘Lamlam, amah in a neih hlan sung cu ka lawng ding’ tiin a ruat thotho!\nThunuam tawkfang kan rel hnu ahcun, thlen inn lam pan in ka tin. Meisa mih caan a um ruangah, ihnak lam cu ka tuah ih, lukham le puan in pek mi pawl ka rem ih, kuak pakhat ka zual man hrawng ding tiah, meisa cu a mit ngaingai. Khua a hlum ih, ihthah a har fawn ih, inn lenglamah ka kuat bawm thawn ka suak ih, an hmuancar ih Vok inn kiang, Kuhkuh hnuaiah tohkham niam thawn ka va to. Rawl ei in sawmtu, inntek pa ih tongkam cu hiarnak nei lo le, ruah harsa ti cing khal in biak ding dang um fawn lo cu ka ruat lo thei fawn lo.\nKan tawnawk hmaisak bik caan khal, ka thinlung mitthlam ah a fiang tuk lai, a lamzin tiang khalin palh ding um lo in ka thei lai. Be ngam lo ih a kum ih kum ka um lai can khal in mual in liam san lamlam hrih lo. Kan biakawk hmaisabik ih a tongkam hman mi khal a ka ruahnakah a cambang ringring ko. A rualnu hnenih ka sim ih, a rualnu in a rak theih hawiih, midang i biaksak lai khal ka mang, ka hnih lamlam a suak. Ka duhtuk ruangih, a hmaiih thinsia le mi nunrawng bangih ka cangvaih lai can khal ka thei lai ko. A reh thei lo a si bik lo. Mipa in nunau kan duhtuk ruangah khin, be ngam ngai le anmah kan sim ngam ngai lo ruanga, thinsia le nunrawng si kan hlawh can a va tam so!\nDuhnak mitin in hmuh lo lai ahcun kan zoh ngam nan, in vun zoh ve tikah, kan duhtuknak ruang sawn ah, thinheng zoh ih rak zoh khi kan bang can a va rak tam awm so! tiah Korea zuknung ka zoh ihsin ka thei suak… ha ha ha… ka tlangval no lai can sisehla cu maw… tiah ka ruatih, keimah ten ka hni rero. Zan a rel le rei lo ka thei lo ih, kuak ziangzat ka fawp zo ti khal ka theiaw lo. Ka thlen inntek nu in, “Hniangsinpa, na thuruah a va nuam aw so… maw a hlum tuk ih na itthat thei lo saw?” in run ti cu, ka nazi ka vun zoh ih, a rak siim zet thlang ngai!\nIh ka tum ih, ka ihnak hmunah ka taksa cu a um nan, ka ruahnak cu hmundang ah a um. Ka tlawngkai pi pawl kha hmu khawm thei sal sehla, a umnak sut hlam in, veikhat tal hmuh sal ka va hiar so! Hi ka putar mit mal cuahco thlang mit a siin ngaingai hlanah, kan cunghlum khuanu khal in zahngai in, in hmuh ter leh ceek kei cu tiah ka hnemaw nan, ka zum ngam ngaingai fawn lo. “Ka lo duh” i tini kha, ka Rundamtu aw ka theih ih ka lungawi ti lo ahcun, kha tluk ih lungawi cu hi ka lei hna hin a thei thei nawn pei maw? A mawinak ka theithiam lo ih, a aanka thlum khal ka thei thiam lo, a ziangmi bik in i zeel ti khal ka hrang theih har ngaingai a si fawn.\nTuini tiang lawmmam ih ka lungthin i neh tu hi, liam ko seh ti ka tum nan, a liam lo, a thar sinsin… nang lo cun maw, ka hi leidam man hin sullam a nei ding maw si? tiah karuat aw nan, ka zaangfah aw deuh sawn lamlam fawn. Hmansela, nikhat ni ni ahcun ka tawng ko ding, a tar thih hlanah, a kut nem niakni kai in ka um leh ko ding tiih ka ruah cun, zing khawvaang ding, vate aihram cun ka mit i meng ter ih, itthat lo ih ka thuruah mi khan rahtha a suah ko ding tiin ka tho ih, thawhhlam ei ding in, ka thlennak khawpi tuk lo kiangih, malte khawpi sawnah thawhhlam ei ding cun ka pok suak ih, ka ruahnak cu ni hung tlang suak cun a suahpi ih, ka tlawnnak san tuah ding cun ka dinhmun ka sawh hnget sawn.\nCi Cai Pa says:\non July 6, 2012 at 3:34 am\nNgan thiam thei nasa.\nSiar nuam zet si.\nHniangsinpa ka pu.\nNa nunthuleng pawl hi siar an nuam thei nasa.\non July 6, 2012 at 11:27 am\nHmuan carpa na lungleng deuh a si hi.\nHnemtu ka run thlah ding maw.\nNa cangan siar nuam ka ti ringring.\nKa rak siar zet.\nNa tha ti aw.\nNa hniang sinsin ding so khaw.\nSiar nuam ee.


Pathian zangfahnak ah thanglian dingin - Hre Mang\nPathian zangfahnak ah thanglian dingin\nZangfahnak ah tthanglian dingin\nDuhdawtnak: Midang hnen ihsin mai hlawknak, hminthatnak, hawl na tum maw, midang hrang tthatnak le zumnak le duhdawtnak in an tthansoh thei nak ding hrangah duhsak nak taktak na lungsungah ihsin a luang suak maw? Na neihmi le theih mi pawl kha a hlawkpi tu ding pawl hrangah siangzet le phurzet in thinlung hlawptlonak thawn pek ding na man cia ringring maw?\nThlarau luahkhat: Hruaitu cu ziangtik lai khalah Thlarau ih luahkhat mi asi a tul. Na nitin nun khawruahdan, na ttongkam, le tuahnak cangvaihnak pawl kha Thlarau Thianghlim thununnak hnuai ihsin a si maw, na tisa sinak in na nung ti na thei aw aw maw? Thinhengnak, eltainak, zuam awknak, lungawi lonak, lamtang tuahnak, thleidannak, tvp, tisa mizia in a rah suak mi pawlin na nun a lo thunun maw, Pathian Thlarau thunun nak hnuai ah na tuhlut aw aw maw?\nHuham/Cahnak: Thinlung ah rinsanmi huham cahnak khuitawk ah na hngat awaw? Milai cahnak, Pathian cahnak, hotu, sinak, dinhmun? Na nitin nun ah a tlengmi kawhhran ah siseh lenglam ah siseh Pathian kutcak langmi na hmu/tawng maw?\n2) Tuahnak ih lungthlitum tawp: Nitin na tuah mi pawl, kawhhran, insang, le hnatuannak ah siseh na tuah mi pawl kha ziangruangah ziangtluk ttha in na tuah/ttuan? Na tuah mi ziangkim hin Pathian hmin a sunlawih maw? Nangmah le nangmah porh awknak, ei in hawlnak fangfang asi maw? Ziangin na tuah mi alo tuah ter?\nKa khawruahnak ah ziangkim ka tuah mi hi mi tampoh le langhngan poh le a ttha ti ah ka ruat maw? Thuken dinpi nak hnakin mi zapi ti lungawi tum in ka cangvai maw?\n4. Mipi: Mipi/midang duhnak hi a thupi sawn le ret in tuanvo neihmi hlei ah a tulmi ah pum ka pe aw thei maw? Mai duhnak le mi lak ih lar duh ruangah el awknak ka suah ter maw, mipi duhnak ka rian sawn asi? Midang mawhsiatnak thinling ka nei maw, an ttulmi tuan dingin ka pe aw sawn?\n5. Daihnak: Ka kiang um pawlin ka mithmai, cangvaihdan le lungput an hmuh tikah ttihnak le huphurhnak an neih phah maw, ikfik nak le hngir tteu phah in ka cangvai maw? Ka kiangkap um pawlin daihnak le hnangam zetin an cangvai maw?\n6. Tisa mizia theihfiangnak:\nTisa mizia ih mi ho/uk duhnak thinlung thawn hruaitu si duhnak cu midang par ah thuneih duhnak, mi uk duhnak, midang thawn zuam awknak thinlung thawn cangvaihnak in a langter. Na thinlung sing ihsin a puaksuak mi duhnak pawl lak ihsin tisa le thlarau ih rahsuak mi duhnak pawl na thleidang thiam maw?\n7. Pathian kawhnak: Hruaitu cun Pathian kawhhnak fiang zetin a theih a tul; ziangtin Pathian in a lo ko? Ziang tuah dingin a tu na umnak ah na um? Ziangtin Pathian in tui na dinhmun ah a lo thlen ter?\n8. Mizia: Hruaitu sinak ah a thupi bik pakhat cu tangdawrnak asi; midang in tangdawr zetin an lo hmu/thei maw? Midang in mai hmakhua sial, mai hrang cang-ai khawrh in an lo hmu maw? Midang hnakin thlarau mi sawn vekin na thei aw aw maw, midang hnen ihsin zir ding ka nei ringring asi ti na thei aw aw maw?\n9. Sunmang: Hruaitu cun sunmang fiangzet Pathian hnen ihsin a neih a tul; khui tawk ah ka feh ding ti fiangzet in na thei maw? Sunmangttha cun midang a hip vivo.\n10. Fimnak : Hruaitu cun Pathian hnen ihsin ngah mi fimnak a ttul, cui fimnak cu thuthluk (decision) tuah nak, thleng ttulmi thlengnak, le mawhphurhnak ttuansuaknak hrangah hmang in langter ding asi.\n11. Zumnak:.Hruaitu cun harsatnak, dodal tu, sawisel tu le relse tu lakah mah le mah porh awknak tel loin zumnak in a ke a kar ngam a ttul.\n12. Mawhphurnak: Thil a fehsual mi ah siseh tuah ttulmi a thlen tikah mawhphurnak na la maw, midang mipi tthatnak hrang mawhphurnak na la ngam maw?


Military council ralkap uico pawl do let dingin Chin ralthuam keng pawl 4 telkhawmin Tangrual pawl Din – Thechinlandtoday\nMilitary council ralkap uico pawl do let dingin Chin ralthuam keng pawl 4 telkhawmin Tangrual pawl Din\nadmin August 26, 2021 Leave a Comment on Military council ralkap uico pawl do let dingin Chin ralthuam keng pawl 4 telkhawmin Tangrual pawl Din\nMilitary council ralkap uico pawl do let dingin Chin ralthuam keng pawl 4 telkhawmin Tangrual pawl Din.\nFirfiak military council ralkap uico do let dingin Chin state, Mindat, Kanpalet, Falam-Kabaw, Tedim, Tonzang leh Kalay mipi kilhimtu pawl chu August ni 24 ah khan Alliance (tangrual) pawl an din thu theih a si.\nHi mi pawl pali, CDF-Mindat, CDF-Kanpalet, CNO/CNDF leh ZFU ralthuam keng pawl cun mi dang zohman ralthuam keng pawl kut hnuaiah an um lo ih, zalen takin Federal democracy tung ding tumih hma la pawl an si thu an sim.\nAn pawl umnak khui tawk hmun khalah an pawl thawn pehpar awknak thilah an pawl ih rel lo mi, thulutknak tuah leh thil fehpi cu an rem lo ding thu an tarlang ih. An suahah cun Federal democracy tun dinnakih politics tum felfai tak nei pawl thawn hna tuan tlang an tum thu canganin an tarlang.\nSPORTS LAMAH MIZORAM SORKARIN BUNG THAR A KAI →\n← Min Aung Hlaing Cu Media Cungah A Linsa Cang Kawlram Internet Line Vialte A Phitsual Te Lai Maw Hi


Wu Den-yih announces bid for KMT chair - Taiwan Wire Service\nJanuary 9, 2017 taiwanwireservice.com General, Information & Technology\nWu is the third politician to enter the race after KMT Vice Chairman Hau Lung-bin (???) and incumbent chairwoman Hung Hsiu-chu (???).


Harhdamnak Archives - Chinland Today Media\nPresident Rodrigo Duterte cun khawpi sungih kuak fuap cu thlali sung thawngthlak le $100 cawh si dingin daan a thar a tuah. Kuakfawp a mal theinak ding ruahsannak thawi a tuah mi a si. Hi daan thar hi kan dung zarh tlangkai nili ni ihsin May 18 ni ih a suah mi a si. Lampi fehnak ih kuakfawp, mibur umkhawmnak […]\nby CT Media ·\tMay 22, 2017 ·\nRussian Cun Kum 2014 Hnulam Suak Hrang Kuatfawh Kham Tum\nRussia rampi cun a ram mipi pawl kuatfawptu si lo dingin thuhla a tawlrel. Russia ram ih harhdamnak lam tlangbawi cun 2014 hnulam ih suak Russia mipi pawl cu kuatfawh khamnak dan tuah dingin a duhthu a pholang ih Radio Free Europe/Radio Liberty pawl hnen khalah a sim. Russsia ram ahcun kum 18 cin in kuakfawh hi daan in a […]\nby CT Media ·\tJanuary 12, 2017 ·\nCancer Nat Ziangtin Na Thei Thei` Ding Salai V Bawi Lian Leilungtlun ih nat tihnungbik tin an ret mi lakih kan theih lar zet mi pakhat, CANCER nat hi ziangtin na nei le nei lo na thei thei` pei? Ziantin na ralring thei ding? UK ram ih an zingzoinak ihsin an hmuhsuah mi mallai thawn rakrinnak le theihfimnak nei dingin […]\nby CT Media ·\tMarch 11, 2016 ·\nMi thau pawl hin an rualpi tawl deuh hnakin an hminsin ringring theinak hi a caklo deuh tiin US mithiam thluaklam zingzoitu pawl cun an sim Mi thau 50 pawl hnen ihsin zingzoinak hi an tuah ih, mai taksa rihnak ding hnakih tam rit le tum pawl hin thluak lam caklonak lole hminsin theinak caklonak an nei tam sawn ih […]\nZika Natnak: Ziang Vek Cekci A Si Pei? (Thusuh mi letnak Thawn) Salai V Bawi Lian Tulai leitlun mipi thinphang tertu natnak; Zika nathrik hi a liamcia kum 70 laiih an rak hmuhsuak zo mi a si. Asinan kan dungnai te ihsin mipi vantlang ih a hrileng a luar ruangah tihnung zet le mipi thinphang ter zettu ah a cang. […]\nby CT Media ·\tFebruary 10, 2016 ·\nThe World Health Organizaton pawl cun leitlun ramtin pawl in Zika nathrik cu ngaihsak dingin le mipi hrang tihnung nathrik a si thu February 1, 2016 ah ralrin peknak le mipi theihternak an phuang. A hleice in Brazil le French Polynesia ram pawl ih naupai, naute suak thar pawl ah hi nathrik kengtu mikeu kawngsang pawl an karh zai cak […]\nby CT Media ·\tFebruary 2, 2016 ·\nElnaa nat nei hi mi ih theih ban si lo ih a thupte ih naa thei tak a si.Mi zoh ah le dam vek in, a tuar tu in le thifahnukcat in kan tuar. Curuangah elnaa nat kan neih hlan ah a hnuailam ta hi kan thlun tum pei uh. 1/ Elkuun in To Hlah Ziangvek tonak t’ha,sia ih kan […]\nby CT Media ·\tNovember 17, 2015 ·


Pathain cahnak dawn kham tu pawl | Radio Veritas Asia\nPathain cahnak dawn kham tu pawl\nBawi Khrih ah duh dawt mi u le nau pawl, ruangpum le thla rau ih dam cah nak nan parah thleng hram seh. Thlarau tirawl hlawm aw tlang thei ding ih can tha in pe tu kan biak Pathian, a hmin thangthat si ko seh. Tuisun ih kan siar mi Bible ca thiang 2Sam 24:2,9-17 le Mk 6:1-6 sung in "Pathian cah nak dawn kham tu pawl" thu kan ruat tlang hnik pei.\n1. Pathian cah nak lang thei lo ding ih dawnkhaam tu cu minung cah nak asi. 2Sam 24 sungah: Siangpahrang David in a ram sungah mipum siar nak a rak tuah 1San 21 ah kan hmuh mi cu Satan in David cu tuk a forh ih mi pum siar duh nak thin lung a neih ter ti asi. David ih a minung pawl a siar hi, minung paziat kan si ti theih duh nak menmen asi lo. Ralkap ziangzat ka nei, kan tha zang ziangtluk kan cak ti theih duh nak a si. Cazin a rak pek mi khal ah "Ral do thei mipa Israel ram ah thawng 800, Judah ram ah thawng 500 an kim thu" a rak than. Ziang tluk kan cak ti ih, mai cah nak zoh le thlir rero hi Satan tuk forh nak asi ih, Pathian duh lo zawng khal asi. Pathian ih miphun humhim dingah David cun minung tha zang a hawl, a khawl. Cucu Pathian ih a duh lo ruangah minung thawngza pulh naat in an thi. Ka ti thei, ka tha, ka thiam, ka mawi ti awk rero hi Pathian ih cah nak, that nak, mawi nak, dawn kham tu pawl an si. Babel lung dawl, inn sangpi a cim thluh. Pathian ih cawh kuan an rak tuar. Ziangruangah? An mai thiam zia, cah nak langter an duh. Neh hnu san tiang kan hmin thang seh an rak ti. Bawipa ih cah nak tel loih cah le hmin than kan tum pang kei. Tih a va nung ve. Pathian ih thin heng nak pulh nak ih an thih ciamco tikah ral neh vivo thei tu David le a tingting ih a ral kap pawl ziang tal ah an tha hnem maw. Minung ih kan cak rori timi cu Pathian ih hrangah ziangsiar tlak lo asi. Pathian ih tongkam khat tawk thlangseh ti ih van cung mi a ti veten pulh naat a dai. Kan cah lo nak thei aw in Pathian cah nak zoh sawn uhsi a cah nak a leng sin ding.\n2. Keimah thu te ti ringring khal Pathian cah nak a lang thei lo. David hnen ah, a ral bawi Joab in siangpahrang bawipa tuah duh hlah tiah a don rero nan David in a ngai lo. Ralbawi thu hnak in siangpahrang keimah thu a ti tengteng pan teh. Mai duh nak le mai thu lawng fek zet, khoh zet ih tang ringring. Midang ruah nak la duh lo minung le pawlkom ah Pathian cah nak a lang lo.\n3. Pathian rinsan nak a mal vivo tikah Pathian cah nak a lang lo. Israel thuanthu ih ral tampi an neh nak le David a mah pumpak ih minung ral le sahrang ral phunkim a rak neh nak pawl kan zoh tikah Pathian cahnak nasa zet in a lang. Mi malte le kum note men in tih nungza ral tampi le ral tumpi an rak neh. Bawipai tha zang in kan neh ti thei aw in Bawipa thil ti thei nak rinsan thiam ringring ding hi Israel mipi le David hnenah Pathian in sim fiang a duh rero mi asi. A zirh rero mi asi. Khrihfa nitin kan nun khalah Bawipa ih cah nak, dam nak, huham rinsan ding hi in zirh rero. A luan cia mi thu ah siseh, hmailam kan nun ah siseh, Bawipa ih khawkhan lai rel nak rinsan thiam in hnangam uhsi. Ziangah tile kanmai tumtah hnak ih tha sawn le famkim sawn ah in hruai ringring tu Bawipa asi. Vei hnih khat cu keimah um lo sehla an buai zet ding tivek maw, amah um lo seh la kan cang thiam lo ding tivek maw kan hmang theu. Pathian ih bawm nak, Pathian ih cangvaih nak, a ring thiam tu a rinsan thiam tu si sawn uh si. Minung kan sivek in kan kiangkap ah sung khat maw, neih mi maw kan rinsan can cu a um theu ding. Sihmansehla cuvek in rinsan ding thatha in pe tu in kimvel ter tu cu Bawipa Pathian a sisawn ti thei in Bawipa hnen ah kan rin san nak kha bun aw hram seh. Leitlun buaibai nak kan ton khal ah mitampi cun Bawi upa le sungkhat tha le paisa tha zang tla kan ring theu. Zum tu pawl ih a hmaisabik kan tuah dingmi cu khuk bil in Bawipa a rinsan thiam tu kan si a tul asi. Bawipa a rin san thiam tu cun, Bawipa ih cah nak, nitin nun nak le kiang le kap le inn sung sang ah a lang sin sin ding.\n4. Midang ziang ih va siar lo khal khi Bawipai cah nak a lang thei lo. Tui sun ih kan siar mi Mk 6 sungah Bawi Jesuh, Nazareth khua ah an zum lo ih, an cohlang thei lo, an letkhan thei loih ruangah Jesuh khal in mang bang za tampi a tuah thei lo ti thu kan thei. A nu tla Mary si ko, a nau le pawl tla kan hnenah an um ko si, tiah ziangsiar lo in an rak nautat, an zomtai tikah Jesuh khrih ih cah nak le huham a lang nawn lo. Pathain thu thangtha kan ngainak ah siseh, Pathian hna tuan pawl kan zoh nak ah siseh an tuan thu hlun, an tha mal nak le an famkim lo nak kan zoh ringringah cun an hnen ihsin Pathian ih cahnak thluasuah kan hmu thei lo ding a si. Nazareth mi cun Jesuh ih sung khat le unau zoh in Jesuh Khrih ziang an siar lo. Jesuh Khrih ih mangbangza khal tampi an co lo. Tulai Khritfa mi hrekkhat pawl in cui Jesuh Khrit zum lo tu pawl ih tong kam cu la in, Jesuh in nau tam pi a nei, Mary in fate tampi a nei tiah, Mary parah nautat, ziangsiar lo nak an hmang ciamco sawn. Khai Jesuh zum lo tu pawl ih tong cu ziangah so sung lawi zet ih kan hmang rero. Pathian ih hman mi Bible sungih mithiang pawl ziang siar lo ih kan um nak ah ziangtinso Pathian ih cah nak a lang thei. Kan nih in upatnak, sunloih nak kan nei asile Pathian ih cah nak kan nun ah a lang vivo ding asi.\nNetabik 5 nak ah, zum nak amal nak khal ah Pathian cah nak a lang lo. Zum nak an nei lo mipar ah Jesuh cu a mang a bang. Abraham in a zum ruangah a ruahban loin tlang zimah tuu a rak ngah asi. Jesuh khal in dam nak tampi a rak pek tikah na zum nak in a lo dam ter zo a ral ti theu. A dungthlun tu pawl hnen khal ah, nan zum nak a va mal ve, tiah a rak kawk theu. Curuangah Khritfa kan sinak ah kan kum a upa vivo, Jubilee puai a phunphun kan tuah, kan zum nak fek asile Pathian ih cah nak khal tampin a lang sinsin a si. Pumpak cio ih kan nun nak ah siseh, kan kohhran le kan pawl pom nak ah siseh, Bawipa ih cah nak lang sin vivo hram seh. A thil ti thei nak le, a huham le ziangtinkim a mai sun lawi nak tampin cak vivo hramseh, lang vivo hram seh. Amen.


Macauley - Chinland Today Media\nJune 29, 2009 5:46 am·0 comments\nCule Bawipa in, “Zoso ka thlah ding? Zosi ka palai a si ding?” a ti ka thei. Cutikah kei in, “Keimah ka feh ding! I thlah aw!” ka ti. –Isaiah 6:8\n– Job 14-16\n– Tirhthlah 9:22-43\nBible tlawng ka kaipi ka rual tthabik Macauley cu Pathian a duh taktak. A saduhthahmi cu Bible tlawng kai ttheh, a falanu Sharon tthit, Washington D.C khuapi ah kir saal in a rualpi le sungkhat unau pawl Khrih hnenah hruai hngai in kawhhran pakhat dinh ding timi hi a si.\nCuih a saduhthah cu Macauley le Sharon mawttaw ttaihnak in an thih tikah a cem. Mac hngilh lonak ih tuahmi khawmnak ah sawmngiarnak an run tuahmi cu: Mac a thi zo, a ai ah zo in a ttuan ding?” Mac ih zohtthim tlak nun ih hmualneihnak ruangah tlawngta 200 lenglo an dingih a ai ah ttuan dingin pum an pe aw.\nHih sawmngiarnak tlawngta pawl ih an lehmi ah Isaiah ih pumpeknak awkhawk a thang. Ttihnung le thinphaannak tampi lakah Pathian ih siangpahrang tokham umnak khaan ah Isaiah cu kawh a si ih, “Zoso ka thlah ding? Zoso ka palai a si ding?” tiah kawhnak aw a thei. Cutikah Isaiah in, “Keimah ka feh ding, i thlah aw,” tiah a ti (Isaiah 6:8).\nPathian in atu khal ah mipa siseh, nunau siseh a palai si dingin a ko. Lamnai ah siseh, lamhlat ah siseh A hrangih ttuan dingin in ko. Kan ruah dingmi cu, “A kawhnak aw cu ziangti’n kan let ding?” timi hi a si. Pathian in, “Hinah ka um, keimah ka feh ding,” ti ih kan leh theinak dingah raaltthatnak in pe hram seh!\nLungawi te’n A lo pekmi hna kha ttuan uh,\nA hnattuan cu na nuam awknak ah siseh;\nA lo kawh tikah zamrang te’n awi aw,\nHinah ka um, i thlah aw, i thlah aw.\nPathian in A kawh mi cu thiam dingin a zirh; a zirhmi cu a thlah.


Mipi Humhim In Free Burma Ranger Pakhat A Nunnak A Hlan – Vapual Auaw\nKaya ramkulh Demawso myone ah mipi humhimtu pawl bawm in Free Burma Ranger pawl in ralkap an do ve timi cu kan dunglam ah mipi theihter zo a si ih ,may 27 sun ah mipi humhim in Free Burma Ranger pakhat a nunnak a cem phah thu mipi an theihter.\nMay 21 in , tuini May 28 tiang Demosaw myone mipi humhimtu le ralkap cu cawl loin do aw ringring ih Free Burma Ranger cu Demawso mipi humhimtu lamtang in ralkap dovetu an si. Hivekin an doawknak caan ah ralkap pawl an sung cu khua mipi umnak ah an cangvai ciamco ih ,Free Burma Ranger cun ralkap pawl cu an va do tlan. Cumi ah Free Burma Ranger sungtel pakhat Awl Sein cu ralkap in an rak kap ngah ih a nunnak a cem cu May 27 ah an vuiliam.\nTui dinhmun Demawso myone dinhmun ah mipi humhimtu lam cun “May 27, mizan nazi 8 hrawngin zanvar in kap siko. Puak thei phunphun le ralthuam phunphun an hmang. Mipi umnak khal zianghman ren loin an kap ciamco. May 28 , tuizing nazi 6am in meithal an hmet puak ciamco sal ih mipi cu leng suak ngam loin innsung ah an um thluh. Innsung ih um mipi khal an inn parih bomb a tlak pang ding an phang tuk a si,” tiah a ti.\nKhua ih um pakhat cun “Kum upa le nauhak cu hramalak ah kan kuat tlangpi ih tu ahcun thilri kil inn hngak pawl lawng khua ah kan um. Eiin thu ahcun hramlak ih um an harsat bangin khawsung ih um pawl khal kan harsa thlang. Cumi tlunah kan inn sungah ralut in ziangtikah in ra kap that ding tiah thinphang in kan um ringring a si,” tiah a ti.\nFree Burma Ranger timi cu American ralbawi hlun le Pastor hlun David Eubank ih dinmi a si ih Tha U Wah A Pah tiah karen hmin a pe aw. 1996 hrawngah Pathian thuthangtha sim in Myanmar ramsung hmun tinkim ah a feh ih tlangparmi pawl dinhmun a theifiang zet phah. Kachin, Kaya, Karen le Rakhine tivek cu Pathian thuthangtha sim in a rak hrawh neknek thluh.\nTlangparmi pawl lakih ralkap pawl sualzia a hmuh tikah ummen thei loin 1997 kum ah Free Burma Ranger timi a rak din. A tumtah bikmi cu ralkut ih taang pawl runsuak tlunah harsa pawl a phunphun in bomnak pek a si ih raldo dan a zirh tlunah Pathian thu thawn a kaihruai hai. Raldo rori an tumtahmi a silo ih mipi zonzai runsuah le a phunphun ih bawmnak pek cu an tumtahmi a si.\nAn thuanthu sirhsan in leitlun lemcangthiam hminthang Sylvester Stallone khal in “RAMBOO IV” timi zuknung cu 2008 kum ah a rak suah ih cumi khalah tuantlang le tel ve an si. Cuvekin Myanmar mipi pawl ih harsatnak le zonzoihnak pawl cu UNHCR hnenah simtheihnak an nei sak ringring a si.\nMiss International pageant Ah Myanmar Ram Aiawhtu Ding Chin Fala Angelina Ruth


Catalan hluttaw in Spain ihsin zalennak lak dingin an vote suak | VCTH\nCatalan hluttaw in Spain ihsin zalennak lak dingin an vote suak\nHome » Thuthang » Leitlun Thuthang » Catalan hluttaw in Spain ihsin zalennak lak dingin an vote suak\nBy vcth on October 27, 2017.\nCatalan hluttaw cun Spain ihsin zalennak lak dingin vote nak an nei ih zalennak lak dingin lam vote in an neh.\nChin ramkhel pu pakhat a simi Pu No Than Kap cun, “Catalonia Parliament in Spain ihsin suak in Independence an duh thu an puang dumdo. Tui Chin state Hlutdaw in Kawlram ihsin suak in Independence ih um an duh thu puang dumdo sehla, cuvek cekci a si… Rupro men!. Spain cozah cun Art. 155 kalh a si tin an aukio rero,” tiah Chinmi pawl thei olnak dingin a Facebook ah a phuang.\nCatalonia hmun ah minung 7,600,000 tluk an um. An khawpi bik cu Barcelona a si. Barcelona cu Spain ram ih khawpibik 2nk le Europe ram ih a tumbik 6nk a si.\nCatalonia cu Spain ram ih pursum leilawnnak hmun tthabik a si. Tipi kap tluan ah an um ih Spain ram hmun dang pawl hnak in an sumlut le sumtuah a ttha sawn. Kumkhat ih mipakhat ih an sumlut (GDP) hi $33,580 tluk a si.


Hello! Chinland (6) - Chinland Today Media\nNovember 12, 2012 3:37 am·0 comments\nKan long a let!\nHla sak ih ka au tualto rero laiah ka mit ka vun meng cu.. Nhgepi in a thupten in rak zuk rero kha a rak si! “Hey, paparazi!” tin ka hei auh. Cuti kan biakawk laiah M-te tepawl khal an ra thleng ve. Cutin long parah an ra to ih tlung dingin kan pok.\nRei kan to man lo. Kan long cu feh kan tumnak hmunah feh duh loin in fenpi luailo thlang. Tidai cu a thuk ciamco lo nan tisuar a khoh tukih kan hlau neh lo a si ding ka zum. Mipapawl cun theitawp suah in an hlau rero, sinan kan long cu a fen thotho. Cule lungto tumpi a va su ih kan long cu a sawn luihli. Cucun long sungah tidai pawl an ra lut ciamco thlang! Kan long hlaunak fung khal tidai ah a tla ih sar tum in ka hei dawh. Sinan pacang pakhat in sar lo dingin in rak auh. Cutin long hlaunak fung cu ti in a fen hlo ta. Kan long cun ti khohnak lam a pan cuahco. Cumi a hmuh cun M-te cu a dawpthla. Cule mipa dangpawl khal an zuangthlave cih. “Dawp uh, dawp uh!” tin thlaphangin in auh ciamco. Asinan Nhgepi, Aidii le kei cu zianghman ttih hna thiam loin kan to eueu.\nTaktakah cun tiva thuhla kan theih lo tuk ruangah a ttih hna kan rak thiam lo mi men a si. Hi tiva hi a thuk lo nan lung khokrok tumpi pi an um ih, tidai ih tlak pang cun long le a hnuaiih lungto karlakah minung kha a taangih, cangvai thei nawn loin an thi lanta theu tiah lehhnuah kan theisal.\nLong sungah tidai an ra lut cupcoih kan long khal a pil zik cuahco! Aculailakah Paul lamlam ka vun mang. Titanic teh ziang ce! Mipapawl cu ti sungah ding in kan long cu an kut thawn an tul ciamco. M-te in a tha neih hmuah suah in long cu a kapih lungto ah a va sawh. Cucun long cu fen nawn loin lung karlakah a taang. Lungto thawn an sawhawk ruangah kan long cu a lei ih, long sung cu tidai thawn a khat cih. Culawngah kannih khal nuamnaiten long parin kan hun ttum hnuanghno ve.\nKan sidanpawl cu thlaam ih umpawlin in rak hmu theh nan annih khal thinphannak cang an rak thiamve lo. Long neitunu in hi tiva ah mi tampi an tlak that zo thu thlaphang zetih a va sim tik lawngah lungphangin an ra tlan hai. Cutin an zaten long dirhsuakdan ding an ngaihtuah.\nLong cu hrihrual thawn an tten. A hri khatlam cu tikap thingkung tumpi ah an va khit. Cumi ihsin an dir ciamcoih long cu an dirsuak theisal. Asinan a hlaunak a um nawn lo ruangah to a ngah nawn loih kan zaten kut kaiaw in tidai cu kan hei tan. Culaifangah ruahpi a rung sur ciamco betbet.\nTiva kan tansuak cun ral khatlam (India ram a si thlang) ih thlaamte ah kan va beu. Cui thlaam cu lakphak le sang zuarnak hmun a si ih, remcangah meisa tla an rak tik alh hluahhloih kan va ai vialvial. Cule lakphak tla kan cah ih biscuit thawn kan hmeh hai.\nRuahti in in toih ciar theh ruangah khua a sik tuk. Ka khua hlum deuh seh tiah ka ke cu meisa naihdeuh ah ka vun tthawn. Cucun ka kebeu ah thil a dum mi te, bet ngerngi kha ka vun hmu dukdi. Ciarbek mawsi tiah ka vun zohfiang..\nCuveten ka aw neih hmuah suah in ka raak ciamco. Ka kiangih to M-te cu ka pombet cutci; ka thlah duh nawn lo. Cangvat cu ka zoh ngam lo ruangah ka hmai cu dunglamah ret in M-te cu ka pom fetfet. Cule ka ttap!\n“Ziangsi? Ziangsi?” tin M-te cun thlaphangin in sut. Ka tongsuak thei nawn lo. Ka hmaiih to pakhat in ka ke ih cangvat bet cu a hmu ih, “Cangvat si kha,” ti phahin a la lohli. Kei cu tthia thlohthloin M-te ih baan pawk in ka ttap rero. Cuti ka um lai cu Nhgepi in in rak zuk huahho bet lai. Ka mitkemdan cu!\nCan tawkfang hnuah kel ka hung awh theisal. Asinan ka tha hmuah a cem theh vekin ka theiaw. Cuti ka thatsal an hmuh cun ruah tla a han vivo thlang thawn kan zaten kan thlaam panin kan tlung. Kei khal ttap hnukhno phahin..\nThlaam kan thleng cu kan hmuhton mipawl an relkhawm celcel. A malbik mi pakhat tal cu kan thih an zum thu tiva thuhla theifiangtupawl in in rak sim. Culawngah a ttih hna kan thiam lai! Asinan kei cu an lakah ka tel thei lo; thlaam sungah ka lut ih ka hnipuanpawl ka thleng theh hnuah puan lukhuh in ka it. Ka lungphang a reh thei lo; ka lau ringring lai.\nRualpi lakah tlang thei loih ka um ruangah Pu El cu a thin nuam loin a hung kai ih, “Mai Sok, tap nawn hlah aw. Thihnak in nan luat zo si. Nan long a let ruangah ziangtluk na tih ding ti cu ka lo theihthiampi ko. Sinan tap nawn hlah aw, rualpipawl tla an thin a nuam lo zet sokhaw,” tin in ra lem.\n“Long let tih ruangah ka tap lo. Cangvat ka tih ruangah si ka tah,” tin ka rak ti. Cucun Pu El cu a khawruahhar sinsin. “Ziang, cangvat tivek cu a lo keu khalle thihnak si lopi! Long let kha sokhaw na tih ding mi cu. Nan vanthat tuk ruangah nan thi thluh lo fang. Cumi hman tih loih ziang mi tuahmawh thei lo cangvat lamlam tihsawn cu..,” tin in kawk ciamco. Asinan kei cun ka duh cuang loih..\n“Asikhalle long let hnakin cangvat ka tihsawn thotho,” tin tap puaipo phahin ka ti. Cucun Pu El cun ka cangvat tihzia a fiang rori. Cunah, “Asile Mai Sok, tuizan teh kan riak hrih kem? Tlun teh na duhsawn maw?” tin in sut. Kei cun, “Tu roriah ka tlung duh!” tin nauhak men bangin ka rak ti cih.\nTawk rori seh! Lailam nundan ka thei lo asile ngan lo’n ka um niakno men ding. Hivek cangvat rul lakah cun material hawl in ka vak kuatko dah nawn zik lo; tidai ih ka tlak thatlonak hman malte lawng a sam. Hivek tihnung le tuksumza lakah ziangha ka ra ti duahdo.. sum hlawhnak le si ta lo; a zoi’ tuanvo pek mi khal si hlei lo, hi lawmmamih ka retheihpit ciamco… Lairalpawl daan ten, Ruma-Rama!!


Presidential Inauguration Ni ih Pu Trump tel tum lo nak san | Falam Online Media\n2020 US rampi hrilawknak cu mualphonak, buainak tintian thawn tuhrihtiang fehtlangpi rero a si ih President thuneihnak hlanaw ni cu January 20 ah tuah an tum.\nCumi ni ah US President Donald Trump in a tel tumlo thu kan dung baite ah a relsuak dah ih cumi thuthawn pehpar in Pu Trump naivai ih hnaṭuan mipakhat cun ramsung media hnen ah simfiahnak a nei.\nUS media ṭhenkhat ih tarlandanvek a si le thuneihnak hlanawkni ih Pu Trump telduhlo naksan cu ex-President dinhmun in US Tlangbawi zungpi a suahsan duhlo ruangah a si ti`n US media ṭhenkhat in an tarlang.\nTrump plans to leave Washington, DC, before the inauguration because he doesn't want to fly out as an ex-president or ask to borrow Air Force One from Biden, report says https://t.co/6LESQd0kem pic.twitter.com/qnznp43wRf\n“US President dinhmun in White House thlanglam tualrawn in Marine One helicopter thawn White House a suahsan tum. Cumi hrangah mipi telpi in hluanghlai ropi zetih thlahawknak tuah thei dingin hmalaknak an nei rero lai” tikhalin an tarlang a si.\nKhawilam pan in a suak ding ti cu theih a si lo nan a hlan ahcun Scotland ram lam pan in Golf a thawi tum tiah thuthang a suak. Cumi thuthang ruangah Scotland cozah lam in Covid boruak ruangah an ram ah an lut siang lo ding thu, thuthannak an nei phah thluh.\nUS President thuneihnak hlanawnak cu 1937 kum ihsin January 20 sunhnu ah hmantlangpi a si ih suaklam President khalin an telpi ṭheu.\nBREAKING: AP source says President Trump will leave Washington, D.C., on Wednesday morning, before Joe Biden's inauguration. https://t.co/gz21UnXYMe\nWikipedia ih tarlangmi vek a si le US President san thuanthu ah thuneihnak hlanawk ni ih tellotu US President minung 3 lawng an um lai.\nTuṭum, thuneihnak hlanawknak ah Pu Trump in a telpi ngai lo a si le “US President san thuanthu ih thuneihnak hlanawk ni ih tel theilo US President palinak” tiah US thuanthubu ah an ngankhum camcin ding a si.\n← Hakha-Thantlang ziinpi ah Suamawknak rapthlak a suak\nKhuabawi/Venglal Kan Hril Tikah – တရားသူကြီး Salai Thawngpi →\nMina hrang ih Lung phurtu Helicopter a cangsual – VIDEO


Ligue 1: Lille In 5-1 Thawn PSG An Sop Neknek – Times Of Chinland\nFrance Ligue 1 round 32nak ah table 2nak ih um Lille in PSG an rak mikhual ih 5-1 thawn an rak sop neknek.Lille hrang tulai Club tumpawl ih cuh awk rero mi Nicolas Pepe a lek that zetih goal 1 a thun tlunah midang hrang tuahsak mi vei 2 a nei thei.\nLille XI ( 4-2-3-1 ): Maignan, Celik ,Fonte, Soumaoro ,Kone, Mendes, Xeka , Nicolas Pepe , Ikone , Bamba. Remy.\nPSG XI (5-3-2) :Areola ,Bernat,Kimpembe, Silva, Dagba,Muenier , Peredes ,Verratti ,Alves ,Draxler, Mabppe.\nFT:Lille 5-1 PSG\nMeunier 7(og), Bernat 11′, Pepe 51′,Bamba 65′,Gabriel 71′,Fonte 84′.\nCaan hrek hmaisa an thok hnu minute 7nakah inntek in goal an nei hngal.Ikone ih Bawhlung tuahmi cu Meunier in an lamah a rak kham goal.Asinan,minute 11nak ah Mbappe ih tuahmi cu Bernat in PSG hrang a rak sit goal ve.Duhtawk aw zetin an lek nan,minute 36nak ah PSG dungkham Bernat cu red card thawn dawisuak a si ih ziangkim ti danglamtu pakhat a si.Goal 1 veve thun aw in colh an hmang ih PSG lam mi pakhat in an mal thlang.\nCaan hrek neta sawn an thok ih Innek in ngam zetin an lawr.Minute 52nak ah Ikone ih Bawhlung tuahmi cu Pepe in a tlanpi hnu ah PSG kawlkil kaih man lo dingin a sit goal.Mikhual tih an nung thei nawn lo ih minute 65nak ah Ikone ih Bawhlung tuahsak mi thotho thawn Bamba in Inntek hrang a sit goal bet.Inntek in an nawr peh ih minute 72nak ah Pepe ih free kick sitmi cu Gabriel in a rak sawh goal ih minute 84nak ah Inntek hrang Pepe ih corner sitmi cu Fonte in a rak sawh goal.Cutin,goal dang a lut nawn lo ih anmai innpi ah 5-1 thawn Lille in PSG an rak sop neknek a si.\nPSG an sung nan,an hrang a pawi ciamco lemlo ih an nehta puai ah nehnak an co asile Ligue 1 an champion thotho ding a si.


Le film marocain "Finak alyam" English Subt. الفيلم المغربي "فينك MasterChef | Film maroc | fokaha\nثلاثة أزواج في سن الأربعين، بعدما تاهوا في دروب الحياة، وفرقت بينهم الأيام منذ حماس السنوات الجامعية، يلتقون داخل فيلا الزوجين عبد الخالق ورشيدة• هذا الموعد جاء بعد دعوة غريبة نسبت إلى رجاء، صديقتهم القديمة التي اختفت عن الوجود منذ لقاءهم الأخير.\nهذه الدعوة جعلتهم في حيرة من أمرهم ثم قصدوا كلهم ذلك العنوان الذي كانوا له جاهلين•••Three couple person, in his forties having lost sight for the crazy years of the university, meets itself gathered in the villa of one of them.Having received a strange invitation, attributed to Rajaâ, their ancien friend reported missing since their last meeting, and although hardly intrigued, two other couples run up at this address which was them in unknown… ثلاثة أزواج في سن الأربعين، بعدما تاهوا في دروب الحياة، وفرقت بينهم الأيام منذ حماس السنوات الجامعية، يلتقون داخل فيلا الزوجين عبد الخالق ورشيدة• هذا الموعد جاء بعد دعوة غريبة نسبت إلى رجاء، صديقتهم القديمة التي اختفت عن الوجود منذ لقاءهم الأخير.\nهذه الدعوة جعلتهم في حيرة من أمرهم ثم قصدوا كلهم ذلك العنوان الذي كانوا له جاهلين•••.\nThree couple person, in his forties having lost sight for the crazy years of the university, meets itself gathered in the villa of one of them..\nHaving received a strange invitation, attributed to Rajaâ, their ancien friend reported missing since their last meeting, and although hardly intrigued, two other couples run up at this address which was them in unknown…\nEmail cette annoncePost# A11718104 Visites\nTag: film marocain quot finak alyam english subt\nElle utilisait sa voix unique pour se dresser fièrement contre l'injustice de son sort et de celui des siensLes meilleurs films marocains gratuitement en ligne, regardez les derniers films en ligne, film algérien, film tunisien..06/10/2018 Grand prix du festival Le film "DANS LE GRAND BLEU" Antoneta Alamat Kusijanović (Croatie) Prix ..Le cinéma marocain regroupe à la fois les films, téléfilms et les productions cinématographiques produites au MaroRegardez la bande annonce du film Inglourious Basterds (Inglourious Basterds Bande-annonce VO).


Covid do nak Cambodia-in Dollar Ting 2 Myanmar ram pek tiam. – Thechinlandtoday\nCovid do nak Cambodia-in Dollar Ting 2 Myanmar ram pek tiam.\nadmin August 19, 2021 Leave a Comment on Covid do nak Cambodia-in Dollar Ting 2 Myanmar ram pek tiam.\nMyanmar ramih Covid donak lam ih Sii lam mamawh lei nak ding dollar Ting 2 thawh (donate) an tum thu Cambodia Prime Minister Hun Sen-in a sim.\nTunaite ah khan Sr. Gen. Min Aung Hlai cun, “Mipi Tan 50 luan hrangih ram dang Sii lei cu ram pum retheihnak hmabak lawng a si, Curuangah, kilawknak, tuamhlawmawknak hi netaah kan ti lo thei lo ding mi a si ih, nehhnuah cun kilawknak leh tuamhlawmawknak ding Sii kan tuah suak a tul a si. Kan traditional medicine hmangin kan tuah teng teng rori a tul, tiin a sim.\nLehlamah cun mipi pawl nunak kilhimnak leh tuamhlawmnak ih paisa cuti zat ih tam kan hmang thei lo a tihnak tluk a si tiin, mi thiam pawl cun an sim ih, Sinan, hi Cambodia tanpinak hi cu Cambodia leh Myanmar ram pahnihte karlakih rualpi thatnak leh pumkhatawknak tha lanternak pakhat hrang a si tiin, Cambodia lam cu an sim cih.\nPM Hun Sen cun, “Ram pahnih karlakah rualpi tha sinak, pumkhatawknak leh Cambodia leh ASEAN humanitarian assistance fehtlangih Myanmar ram tanpi nak ding Dollar ting 1 kan thawh bakah, tunah hin Cambodia cozah ih sin paisa fai dollar tinh 2 kan lo pes al ding a si tiin a sim.\nAsinan, hi mi paisa pawl hi Military council Ralkap kutah lut thluh ding a si ih. Hi bakah hin Myanmar ram hrang hmai tuamnak (mask) Tan 3, Covid rapid Antigen test kit ting 5, PPE uniform 2000, Oxygen Concentrator 100, Ventilator 20, Patient Monitoring machine 20 leh Sii lam hmanrua pawl khal telin, special flight hmangih pek zang an tum thu PM Hun Sen cun am sim cih a si.\nAIZAWL-AH MYANMAR RALTLAN PAWL COVID VACCINE DAWTSAK →\n← Naypyidaw-ih Leihnuai Rel zatha lamzin tuah dingin Sr. Gen. Min Aung Hlaing-in Thu pe


Matupi ih Kawhhran 14 Chin State Acozah in Innhmun Pek Duhlo - Chinland Today Media\nOctober 27, 2015 6:49 am·0 comments\nMatupi ih Kawhhran 14 in innhmun license siah pek ṭullo nak hmun ih an sakmi biakinn 13 le Bible tlawng pakhat hrangah Myone lam hotu pawl in an lungkimpi hnu ah Chin State acozah zung in innhmun (mi-gram) a pek thei lo thu The Chinland Post cun October 20 ah a ngan.\nMi-gram pek duh lo mi Khawhhran 13 le Bible tlawng tla cu: Union Theological College, Myanmar Evangelical Methodist Church, Myomah Baptist Church, Gospel Baptist Church, Khoboi Baptist Church, Westminister Presbyterian Church, Seventh Day Adventist Church, Christian Reformed Church, New Hope Church, The Church in Matupi, The Bible Reformed Church, Free Evangelical, The Church of Living God le World of Life Church pawl an si.\n“Matupi hi Chinram ah ralkap tambik umnak a si. Cun Chief Minister le cozah upa dangdang pawl tla Zarhpi ni kherkher ah khual an tlawn tamzet ti a si. Biaknak hoi in thleidannak kan parah an tuah hrim ko,” tiah Matupi khuami Salai Aung nih TCP ah a sim.\n-The Chinland Post\nUSA Ah Chinmi Kawhhran 13 Pawlin International Conservative Evangelical Fellowship ( ICEF ) Dinsuak


US President Cuhawknak, America Cawkbuaitu Muslim MP 2 - The Chin Times\nUS President Cuhawknak, America Cawkbuaitu Muslim MP 2\n#US President Cuhawknak Thuthar: 2020 November 3 ah khin America President hrilawknak cu neih leh a si ding. Democratic lam ihsin cuhtu 20 an lut zo ih netabik ih luttu Vice President hlun le 1984, 1988 ih President rak cuh zotu Joe Biden cu duhtu an tambik. Democratic lamah cun a laihawl bik dingih zum a si. Democratic President cuhtu tamsawn cu Radical Left/ Far Left an ti ih keh lamah an tlan tukih ruah an si. An auhla hrekkhat tla cu: America Electorial Vote ṭhiah ding, thawngtla le misual nunrawngpawl khal vote pekter ding, ram mi si lo khal vote thlak ter ding, kum 18 si loin kum 16 vote pekter ding, Green New Deal an ti ih vanzam, mawṭaw, tlangleng tivek khal hlawnhlo thluh ding, leitlun hrin dildel ih tuah ding, hi ruangah New York ah tla cun thlaihring tuam cih Humbager tla an kham zo , Midumpawl sal an rak si man rulhsal ding” tivek a si.\nTawka hur le Muslim tivek kha hmun ṭha pek ding hi an fehdan a si. Cun Globalization an ti ih leiltun hi acozah pakhat, biaknak pakhat, nunphun hmunkhat thawn feh ding an ti. Joe Biden naihbiktu Bernie Sanders asile kanmai Ne Win ih Socialist thawn ram hruai a tum. Hipawl hi Joe Biden cun a aupi lo. an relbik sawn cu a tar tuk kum 76 a si zo, nunau tham le kuah a hmang, a fapa China thawn sumtuahnak thuk tak an nei tivek a si. Anih hi Trump a neh thei men ding tiih an ruah a si ih President cuh dingih a phuan ni ah Fund 6.3 million a ngah.\n#Jesu Palestinian a Si Maw? – America Politics Cawkbuaitu Pathum: America Tlangsuakbu ah khin Muslim, Bhuddhist, Hindu le Sakhaw nei lo tivek an um hnuaihni. Tu ah Democratic Congresswomen thar pathum hi anmai party in siseh, rampi khalin an buaipi zet. Cupawl cu Ilhan Omar(Minnesota), Rashida Tlaib (Michigan) le Alexandria Ocasio-Cortez(AOC) (New York) pawl an si. Anni pathum hi US ramkhel khawvel an tibuai thei zet. Upa le mi hmaisa upatnak le thulunnak le pakhat hman an nei lo. Bible thawn in thutiam lak khal an duh lo ih Muslim Koran thawn thu an tiam.\nAOC hi Socialist a si ih Green New Deal an ti thlai hring ei lo ding le khawl thil hmuahhmuah deuhthaw hnawl dingih aupitu a si. Ms.Tlaib hi Paletinian miphun a si ih Israel le Israel parih America lungput a sawisel ti lo cu a ziaum deuh. Ms. Omar hi Somalia miphun a si ih thubuai le si lo lutuk a rel ngun nasa. Hriltlin a si theinak khal a umnak District ah Obama san laiah Muslim 70000 an umter ruangah ti a si. Hitler in Juda mi 600000 leng lo a thah khal kha , ‘phuah cawp’ men a ti thul.\nAmerican mi tampi cu Benjamin ah an buai a ti. A umzia cu Israel PM Benjamin Natanyahu parih an rinum a ti. Hi hi an sawisel cece. An party ih dem dingin an phut nan, khi a hawipi pahnih in an ṭan ruangah an dem thei lo. Cumi cu remcangah lain President Trump in, “Democratic Party cu Isareal dodal(Anti-Semitic) party an si” a ti tikah an thiamthu an rel ciamco. 2001 kumih WTC Innsang Osma Bin-Laden hopawlin vanzam thawn an sut khal kha, “America zo si maw tuah mi a si” a ti. Cunt u netabikih a ṭawng mi mak zet cu, “Jesu kha Judami a si lo Palestinian a si” a ti. Mak roh la. A si ringawt mai!!\n#Trump A Dingkhawng Thlang: Robert Mueller Report a suah ih 2016 hrilawknak ah Russia hnamhnawihnak a um lo ti le Thuṭhennak a kham lo ti a lang hnu khalah Democratic luban hrekkhat cu an dawithlun vivo ih President ihsi hlawn tarori an tum. Ahleicein House Judiciary Committee Chairman Nedler le House Intelligent Committee Chairman Adam Schiff pawl cun hlawn thotho dingin an au. Hi hi Republican lam cun an sawisel nasa. Hi Committee pawl hin Trump hawipipawl, acozah lubanpawl, sungkua unaupawl, a sum retnak bank tiang thusuh ih a diklonak hawl an tum. Cutikah Trump cun acozah lubanpawl, insangpawl le a hawipipawl cu zohman Hluttaw Committee in an kawh khal le feh lo dingin thu a pe hai. A san cu Mueller in a zingzawi laiah ṭhaten kan ṭuanpi ih a rizal a suak zo a ti ve. Hi hi a dik.\nTrump hin hlawn tum khal sehla an hlawn thei lo ti a theih ve tikah an thu a thlun duh lo. Tu cu Trump dodaltu acozah hnaṭuan sangpawl khal an bang vivo thlang. Deputy Attorney General Rod Rosentein khal a bang ta. Cun an kawh vekih Trump milai an feh duh lo ruangah Demoratic Presidential Candidate larbik Joe Biden, Speaker Nancy Pelosi pawl cu Trump hlawn ding rel thawk a ṭul ding an ti ve. Asinan Senate lamah cun Democratic Senator hrekkhat cun Trump hlawn an dodal thu an rel ve.\nA san cu hlawnnak khawp sual a tuah lo hleiah an hlawn thei cuang si lo dingin 2020 hrilawknak ah an tuar sawn an phang. Senate Judiciary Commiittee Chairman Lindsay Graham cun, “Trump in Mueller hlawn a rak tum dah timi cu Thuṭhennak dodal a si lo pi. Mueller a hna ṭuan a ṭhehter a si si. Kham a tum dah ti cu a kham tinak a si lo” a ti. House in Trump an hlawn tum cu Senate Republican pawlin an ṭuanpi tum lo ti a fiang a si. Trump hlawn ding cun Senate 100 ah 67 tal a ṭul. Tu ah GOP 53 Democratic 47 an si. Jed Zuala Cawnghlut\nRef: World News. Photo: Ohmar, Tlaib & AOC\nPrevious articleAreihlan ah FALAM FM Radio suah a si thlang ding\nNext articleUN Sungțuan Bawmtu Raltlan Vehvai An Siang Lo


Chinland Tour Guide Website Zohtheih In A Um Zo - Chinland Today Media\nChinland Tour Guide Website Zohtheih In A Um Zo\nFebruary 2, 2017 4:10 am·0 comments\nGFYO (Global Falam Youth Organization) in tawlrelnak in Chin Ramkulh Khualleng Kaihruaitu (Chinland Tour Guide) website (chinlandtourguide.com) cu February 1, 2017 ah mipi zoh theih dingin tlangthannak an nei.\nHimi hi Chin state sungih khawpi pawl le zohtlak hmun le ram, ramleng mipi pawl ih zoh ding tha dangdang pawl ret khawmnak a si. A hleice in Chin ramih a ra thlengtu khualtlawng pawl hrangih tangkai zet dingin le Chin ram sungih hmunnuam le zohtlak hmunram kan neihmi pawl olsam zetih thleng thei dingih lamkhihhmuhtu thazet a si.\nGFYO ih General Secretary rak tuan dahtu Salai Rih Lian in “A thangso vivo mi san ah kan um thlang tikah kan khua kan ram a ra tlawngtu pawlin kan neihmi zoh tlak le hmun nuam pawl ol ai ten an hawl thei ih a n fehthei nak ding duhsannak thawn himi website hi kan tuahnak a si. 2015 ihsin tuah thok a si zonan tawlrel tu lam manlo le harsatnak tete ruangah malte kan rei deuh ih tu lawng ah kan launch nak a si” tiah a sim.\nHimi website tuahsuaknak ih tuanvo latu bik a simi Salai Nung Lian Sum in “Duhthusam ih famkim cu a si hrihlo, a Sinan a tlangpi in cu a famkim pam ko, nuam teten update vivo kan tum ding” tiah a sim.#\nFalam Youth Conference Timlam Thok Rero\nSalai Tuan Ling Thang le Central Chin Pawlpi Mino OB Tong Aw: Chin Rock Tour Tawlrelnak Rel Tlang\nTags: Chinland Tour Guide, GFYO


Lailun Nu Pawlkom Melbourne hnatuannak - Chinland Today Media\nLailun Nu Pawlkom Melbourne hnatuannak\nAugust 8, 2009 2:34 am·1 comment\nLailun Nu pawlkom Melbourne hi Lailun Pawlkom Melbourne hnuai ih pawlkhat si dingin 28 July, 2008 ah din thok a si.\nRamleng suak nauhak le community hrangih tthat hnemnak an neih theinak ding ruahsannak tumpi thawn rak din mi khal a si. Nu Pawlkom asivek in nauhak kaih hruainak lam ah nasa zet iin hmalaknak an nei. An hruaitu pawl cu;-\nCo-ordinator : Nu No Than Thluai\nSecretary : Pi Hlawn Nei Sung\nEducation In charge : Nu Sui Nuam Thluai\nHandicraft In charge : Pi Hlawn Bawi\nTreasurer : Mai Cung Thluai, pawl tla an si.\nAn tumtah bik mi lakih pakhat cu fa le pawl hnen ih Chin/Lai nun phung an hngilh lonak ding ih cawn zirh that le kut hna ttuan lam ih thansonak pam vivo a si.\n“Mi tthenkhat cun mirang ram ahcun kut thiam neih kan ttul lo, ei hawlnak ah hman a tlak lo kan ti men thei. Chin mi kan sinak ih sin kan bang ih hnam dangah kan cang ding kan ti ceng lo ahcun kan nu le kan pa pawl in kan Chin thuam ziang vek in an rak tuah ih ziangvek in thiam an rak tah, ziang vek in thil an rak phiar ti hi kan fate in an theih tluh a tul.”tin nauhak zirh tu leCo-ordinator Nu No Than Thluai cun CT palai hnenah a sim.\n‘Mai nunphung le sinak kan thei lo a siah cun mi in ziang tluk in-in nautat ding tihi kan ruah a ttul’ ti khal cun a sim bet.\nNauhak pawl Laica zirnak 2 August 2008 ihsin an nei thok ih Nu No Than Thluai, Mai Cung Thluai le Pi Hlawn Nei Sung pawl in taimak suah in mawh phurhnak in zirhnak tuni tiangin zarhte ni tinte le an tlawngcawlh tinte in zirhnak an nei. Laica lawnghman zirh lo in Kawlca khal zirh tel cih a si.\non October 9, 2009 at 3:05 am\nA ta zet si


Min Aung Hlaing in a ralkap pawl tlansuak theilo dingin Hrenkhihnak a tuah - Falam Online Media\nMin Aung Hlaing in a ralkap pawl tlansuak theilo dingin Hrenkhihnak a tuah\nSAC ralhraang in April 1 ihsin thok, ramsung khualtlawng sukso nakah hmatpungtin ken tengteng dingin thu a suah rualin a ralkap pawl tlansuak thei lo dingin ziinkong phunphun a hawl.\nAthupten NUG pehtlaihin ralkaptlan an tam thlang ruangah tlansuak thei lo dingin ziinkong phunphun an hawl ih, kan dungbai, ralkap CDM tuahtu ṭhenkhat Australia ram an thleng thu, thuthang a suak khalah thuthang diklo a si ti`n an mah ralkap sungah thu diklo an theh darh.\nCuvek boruak a rak um cia hlei ah SAC ralhraang in a ralkap pawl olaiten lengsuak theilo dingin an hmatpungtin pawl mahle umnak tatyin ralbawi hnen ah an apter tiah theih a si.\n“Innsang neizo ralkap sungkua pawl cu lenglam suak sian an si lo tikah CDM tuah ding an harsa. Tleirawl mino deuh ralkap pawl cu ziinkong phunphun hawlin an tlansuak tikah, a neetnak ahcu an hmatpungtin pawl an lak sak.”\n“Atucu leng suak siannak an ngah khalle hmatpungtin umlocun khual an tlawng thei nawn lo ding. Tat sungih um mino pawl ih hmatpungtin zaten an lak sak zo. Tlansuak thei hlah hai seh ti`n an thluak an hmang” tiah Ralhraang sunglam thu pholangtu “Hram” pakhat relmi cu KTM in a tarlang.\n“Hram” dang pakhat khalin “rampi hrilawknak hrang ti`n tat sungih innsang mipum um zat, hmin cazin tivek pawl cu cipciar in an la thok rero” tiah a ti.\n← Vansang boruak ihsin tuksumza Meisa-alh a tla mi cun India mipi thlaphangter\nManglam bangin Hpakan ah Mytel internet line an ti nung →\nWHO in Covid 19 Record Thar Update


Leitlun Ih Sniper Kahthiam Bik Cu Ukraine Ram A Thleng Zo, Amahten ISIS Pawl Arak Do Zo – Meifar\nNorth America, Canada pacang kum 40 mi cu leitlun ih sniper kahthiam bik an timi a si, a nupi in a hminngai le a sinak pawl thup dingin a fial. US ralkap hlun pathum thawn volunteer fighter dinhmun in an poksuak ih Ukraine ram siimtu Russia ralkap pawl an va do tum.\nAn fehnak zalam tluan ah ningṭih thlaphang ih um Ukraine raltlan pawl thawn an tongaw vivo ih an rak lawm tuk. Sniper kahthiam Canada pacang cu ‘Wali’ tin an ko, 2015 kum khalah amahten ISIS pawl arak do.\nLeitlun ih sniper kahthiam bik le hmunhlapi ih um ral pawl khal a kap that hluahhlo thei. 3,450m ih um ral pawl khal a kap that thei, a umnak a hlat tuk ruangah ral pawlin an hmu thei lo ih an kap ngah thei lo. 2009 ihsin 2011 kum sung cu Afghanistan ram ah raldo in arak um, cutawk khalah Canadian Armed Forces ihsin sniper kaptu a si.\nUkraine ramsung buainak ah Wali in, “Europe an si duh ruangah bomb puah an tong rero cu ka bawm duh. Russia si an duh lo ih Europe si an duh sawn ruangah bomb puah an tong cu ka tuar thei lo, ka bawm duh” a ti.\nA nupi in, “Ka fehter lo asilen a lungthin ka kekkuai ter ding ti ka thei. Ka fehter lo asilen thawnginn sungih khumtu vek ka si ding” tin media hnenah a sim thei. Wali in, “Harsa ka ti bik cu ka nupi le ka fapa fehsan hi a si. Ka tello in ka suahcam birthday an rung hmang ding.\nZarhkhat liamcia ahcun ka training aw rero ih tu’ahcun bomb puah theilonak inn pakhat ah minung ngai that dingin umhmun ka khuar zo. Ukraine ramsung ih siatnak pawl ka hmuh tikah ka fapa ih hmel ka hmu ih ka tuarpi tuk. Building siat pawl ka hmuh tikah building neitu ih riahsiatnak mitthli ka hmu” a ti.\nISIS In, “Ukraine Ramsung Buainak Cu Pathian In West Ram Pawl A Hremnak A Si” An Ti >>>


John Ih Thu Ciingmang Uh - Chinland Today Media\nNovember 4, 2010 12:19 am·0 comments\n2 Siangpahrang 5:1-15\nAtu cun Israel ram ih Pathian siar lo leilung tlun khui tawk hman ah Pathian dang a um lo, ti ka thei zo. –2 Siang. 5:15\nJohn cu mi tangdor, ca thiam lo a si. Sikhalsehla Pathian in Mozambique ram ih remdaihnak thoktu dingah a hmang. A hmin cu khui tawk zung ca sung hman ah nganmi a um lo; a tuahsuakmi cu a theih vevemi Kenyan ram palai Bethuel Kiplagat le Mozambique rammi pakhat tong aw ih thurel thei dingin a tawlrel. Cuih ton awknak ruangah thil cangmi cu kum hra sung ramsung raaldo awknak ihsin remdaihnak sachuk tuah theinak a thlenter.\nCuih ttum ih a hmuhtonmi ihsin palai Kiplagat in mikip hi ttihzah upatnak pek thiam ding a thupit daan a zir ngah ih, “Mi pakhat hi ca thiam lo a si ruangah, mirang, midum, numi, kumtar le mino a si ruangah va hnong hlah. Hmuhtonnak hmuahhmuah hi an thupi thluh, curuangah kan thupiter ding a ttul. Na hrangah ziang thuhla a um ding ti na thei lo,” a ti.\nBible in himi thu a fiangter. Naaman cu Siria ram ah raalbawi upa mi thupizet a silai ah ttihnungza pharnat a nei. Israel ram ih an kaih ngah mi an hnen-um nunau nute in Naaman nupi hnenah a pu ih pharnat hi Israel ram ih ummi profet Elisha in a damter thei ding thu a sim. Naaman in cuih an hnen-um nunau nute ih thusimmi cu a lung ih a sim vekih a tuah ruangah pharnat tuarnak ihsin a dam ngah ih hlei ah a nungmi Pathian dik a thei ngah (2Siang. 5:15).\nPathian cun A thungai duhtu mi tangdor mi malte hnenah thu a sim ttheu. Pathian aw thei dingah mi nauta pawl ih thu va ngai aw. – Julie Ackerman Link\nPathian in mi menmen pawl a hmang ttheu,\nA tumtahmi kimternak dingah;\nZiangahtile tangdormi thinlung a ttul,\nA duhnak tuah suak dingah. – D. De. Haan\nA danglamzetmi tumtahnak tuah suak theinak dingah\nPathian in mi menmen pawl a hmang ttheu.


Kan Ca Ngan Dan Hi! - Chinland Today Media\nKan Ca Ngan Dan Hi!\nNovember 23, 2012 11:29 pm·0 comments\nDr Than Bil Luai\nTheih ṭul hmaisa:\nA tlunih thutlangpi thawn pehpar in, ‘ca ngan dan’ ti mi ah thu pahnih a um thei.\nPakhatnak cu mit ih hmuh le siar theih ngan ca rori khi a ngantu in ziangvek in a ngan ti mi a si. Hi mi ah cafang kawm dan le hman dan, ṭawngfang kawm dan le hman dan, ti pawl hi thupi bik ah ret in zoh a si. Hi zawn ah, ṭawng ihsin ca a rat bang in ṭawng thlun ih ngan mi ca cu ziangvek in hmuh le siar theih in ngan a si, ti a tel ve.\nA dang pakhat deuh cu ngan mi ca sungih um thu le hla cu a ngantu in ziangvek in a ngan ti a si. Hi zawn ah “ca ngantui’ ngan dan” kan ti mi cun a cafang le ṭawngfang hman dan le kawm dan ti pawl a kawhhmuh nawn lo, a ngan mi thu le hla a kawhhmuh sawn.\nHi “Kan Ca Ngan Dan” ti mi thu tui ṭum ih ruat tlang dingih ngan a si tik ah, a tlunih tarlang mi a pakhatnak sawn hi thupi le hmuitin ah ret in ngan a si. Curuangah, hi ca siartu kan zaten, hi ca kan siar tik ah – tui ni tiangih kan lai ca ngan dan [cafagn hman dan le kawm dan, ṭawngfang hman dan le kawm dan] ti pawl khi kan thinlung le ruahnak ah ret in – hi ca sungih ngan mi thu hi zoh tlang uhsi, ruat tlang uhsi, rel tlang uhsi.\nA dik, dik lo:\nRel tam ṭul lo in Lai ca ngan thiam ti-aw pawl lakah kan ca ngan dan a bang-aw lo ti cu kan cabu, Bible, megazine le ca phunphun kan suah mi ihsin a theih theih. Ca ngantu pakhat le pakhat kan bang-aw lo men lawng si lo in, ca ngantu mihrek cu kanmai ngan dan lala khal hmun khat le hmun khat a bang-aw lo. Hi pawl lakah hi ca ngantu khal a tel ve. Thimnakah, Tlamtling Khristian Nun, Bible Ngan le Leh Dan ti mi le Mi deh hmang Pawkei Pakua ti mi cabu pathum khi kan zoh tlang asile thu bang-aw si, cafang hman mi le kawm dan bang-aw lo an um hniai hniai ti kan hmu. Hi cabupawl ngantu in tui ni ih a hmuh suah mi cu, “Lai ca hi fimkhur lem lo ih ngan cun dik lo pi’n ngna a awlte, hi vekin dik lo ih ngan mi khal hmuh ding a tampi” ti a si.\nHi “dik le dik lo ih ngan mi” ti mi thu ciah hi, hi ca siartu le hi ca ngantu kan zaten tui ṭum ih kan tuat tlang bik ding thu cu a si. Ziangahtile, a dik, a dik lo, kan ti tik ah cu vekih ti thei dingin ṭansan felfai kan neih hnu lawngah ti ding a si. Tansan felfai le tahfung hngetkhoh nei si lo in, ca kan ngan cio mi khi “a dik, dik lo” kan tisakawk pang ahcun a titu zozo khal thli lakih din tum kan bang thei. Taktak ahcun tui ni ah ngan dan dik lo dik lo ti mi thu hi, hi ca ngantu khalin tu vekin a sim nan, a sim thei hlan sung cu a ngan mi pohpoh a dik ti ngan in a rak ngan mi hlir an si ve [tui hnu ah a dik lo ti’n a hmu suak men na], ti hi rel hreh ding le zahpi ding thil ah a ruat lo.\nNan dan dik lo dik lo ti thu thawn pehparin thusuhnak ra suak lohli thei mi le ra suak ṭ heu mi cu:\n1. Ngan dan dik, dik lo ti mi hi ziangtin kan thei thei ding?\n2. Ngan dan ziang vek khi a dik kan ti ih, ngna dan ziang vek khi a dik lo, kan ti?\nCu vekih ti thei dingin kan ṭansan le tahfung cu ziang vek a si? ti paw hi khunkhan deuh in ca ngan dan thu ruattu cun, suh loh theih a si lo.\nHi thusuhnak pawl simfiang a si hlanah, awltlang zetih thuruat le thurel hmang pawlin “kan siar thei ih a duhsan kan theih hnuhnu cun ziang vek ngan dan khal a dik a si mei” an ti ṭheu mi khi sanglet hmaisa sehlal. Hi vek awltlawng zet hmuh dan cu awltlawng zat sannak thawn sagn sehla a fiang thei mei ding a bang. A hnuaiih ca hi kan siar tlang hnik ding. “ca mal te ka lo kuat.nan za ten nan dam ko lo maw.kan nih khal kan dam.a thu pi mi a um tuk lem lo.in lam ca kuat ka duh ih nang mah in inn lam tiang in rak kuat sak thei pei maw?zang fah nak in in theih ter sal aw.”\nHi ca hi mi pakhat in i kuat mi a si. Ka siar ih ka siar thei thluh, a ngan mi duhsan khal ka thei thei thluh. Asinan, ca ngan thiam pek phun li nauhak hmanin hi vek ca ngan dan hi “ngan dan dik” a ti a zumum lo. Ziangahtile, “cawlhnak [full stop]” hnuah cafang fate a hamng, inn le in hi [home] tican ih a hman mi a si nan cafang kawm bang-aw lo in a ngan, thusuhnak [?] hnuah cafang fate a hmang, “zangfahnak, kannih, thupi, nangmah” ti pawl hi thu hlawm khat an si nan kawm lo in a dang dangah a ṭhen.\nTahṭhimnak dang pakhat tarlang belh sehla. Kan nui’ hmin cu Lai ca in kan ngan a si le “Sui Hlawn Thluai” ti a si. Asinan, tupekte e-mail dilnak ah a hmin cu Kalw ca ihsin Mirang [Lai] cafang, a,b,c, hmang in Kawl pawl in an rak ngan sak ih an ngan dan cu “Shwe Loun Htay” ti a si ta riai. Kan siar ih siar theih a si, a duhsan khal kan thei. Asinan, tui ca siartu kan zapi tel in zohmanin hi hi Lai ca ngan dan dik a ti kan um a zumum lo. Mirang dawk Lai dawk [kahpia] ca ngan dan, hman tlak lo, thlun tlak lo, a si kan ti cio ko ding.\nCuruangah, ca ngan mi pohpoh, “kan siar thei ih a duhsan kan theih hnuhnu cun ziang vek ngan dan khal a dik a si mei,” ti mi cu ca le calai umzia theifiang hrih lotu pawl ih ṭawngkam men a si, ti sehla akn palh lem lo ding.\nThu um dan:\nCa ngan dan lawng si lo, thil ziang khalah a dik, dik lo, [a sual, sual lo] ti hi sim a awl ruah in vun simfiang cu thil har zet a si ṭheu. Thimnakah, “mi thah cu a dik lo, thil sual a si” vun ti cu thil awlte a si. Thil sual le dik lo a si ti khal zapi theih a si. Asinan, ziangtin dik lo le thil sual a si na ti thei titu mi pakhat khi vun simfiang tum awla thil awl lo zet a si ding, ziangahtile, “mi thah cu a dik lo, thil sual a si” ti mi el duhtu cun “ralkap khalin mi an kap that ih an dik lo an sual an ti cuang lo, a that tam theithei lawmman an pe in an cawisang sawn, curuangah, mi thah hi thil dik lo a si ti theih a si lo” ti’n a ṭawng thei ve ih cu mi vun simfiangsal ding cu thil awl a si lem lo ding.\nCu vek thotho in kan Lia ca ngan dan fik le dik lo thu hi, ngan zo bang in ṭansan le tahfung felfai neih lo cun, sim le rel harsa zet a si. Lehlam ah ṭansan le tahfung neih cun thil harsa a si lo lala. Hi ca ngantu khalin Lai ca ngan dan thu ah “dik, dik lo” ti mi a sim ve tik ah ṭansan le tahfung felfai a nei ih, cu cu hi ca siartu zaten tui ṭumah ruat talng le zoh tlang dingin a hnuai lamah ngan suah a si.\nConcerns on Chin Language – Dr. Hre Kio


Mipi ralkap komkhawm in Kalaymyo mipi hnen ah ngaidam dil - Falam Online Media\nMipi ralkap komkhawm in Kalaymyo mipi hnen ah ngaidam dil\nMay 28, Kalaymyo, Tahan khawsung doawknak boruak ah nunnak liam mipi 3 an um mi thuthawn pehparin mipi ralkap komkhawmpi in Kalaymyo mipi hnen ah ngaidam an dil.\nNgaidam an dil rualin khawsung kahdonak a um pang cun phenawknak hmun remcang ah bokkhupin mah le mah humkhamaw dingin mipi ralrin an pe cih a si.\nSiarbet : Mipi ralkap pawl ih Tahan khawsung doawknak thusuah (May 29, 2022)\nMay 28, zaanlam nazi 6 hrawngah mipi ralkap ṭangrual pawl in Tahan khawsung (နေကြာတိုက် kiang)\nralhraang umnak an kap ih SAC ralhraang 4 hrawng an thi.\nTongpakap ih va kap men siloin “cozah dik a si lo mi SAC ralhraang in daan loin mipi meisa man an khong mi ti tawp dingin ralrin kan pe nan, an thlun duhlo ruangah rilrinpek betin kan kap mi a si” ti`n mipi ralkap pawl cun thu an suah.\nDoawk thu thawn pehparin Zomi-PDF ṭuanvonei mipakhat cun “ralhraang in Wesly sizung kiangin ralthuamtum thawn voi 4 lenglo an kap. Tatyin 228 lam khalin ralthuamtum thawn voi 3 an kap ih khawsungum mawhneilo mipi 3 an thi.”\n“Doawknak ah Ralhraang SAC ralkap 4 hrawng an thi ti`n kan zum ih hriam tuar besia khal an um. Kan nih lam cu himdamten dung kan siip thei sal” tiah a ti.\nRalhraang kut tuar khawmi 3 pawl cu thla 6mi nautenu Vanlalawmpuii, kum 25, le sahimnak hawlin Minkin ihsin Kalaymyo ah beutu nufahnih, Daw Ni Ni Aye, kum 47, le a fapa BungMyatOo, kum 26, tipawl an si.\nMay 28, Tahan khawsung doawknak ah Zomi PDF, CSS, CNDF, PDF Kalay le GRF ralkap tipawl an tel.\n← Yangon khawlaili bomb puak ah mipi tampi hriam tuar\nZuri Ralhraang ralkap it that lai ah meithal lak sak →


SAC-ralhraang pawl cun thuphan tomtawhlawt an rel suak leh | Falam Online Media\nSAC-ralhraang pawl cun thuphan tomtawhlawt an rel suak leh\nSeptember 9, 2021 September 10, 2021 Ni Hnem Sung\t0 Comments\nSAC ralhraang pawl cun rampi ukhruai thuneihnak an la mi thu thawn pehpar in caan sau hrang ukhruai an tum mi a si lo thu le vote diklo ruangah daanhrampi thawn milaw in camkhat hrang rampi thuneihnak an kil khawi sung sawn mi a si thu an relsuak lala.\nTuini, September 9 ah Yangon ih MRTV hallpi ah UN palai telin leitlun ramṭhenkhat palai pawl an sawm khawm ih kan ram cungcang simfaihnak an nei nakah an relsuak mi a si.\nCuih hmun ah SAC ralhraang dintharmi Union Election Commission palai ṭhenkhat khal an tel ih “2020 rampi hrilawknak ah vote diklo 11 million a um” tikhalin UEC lam in simfiahnak an nei.\nThusimfiahnak hohatu SAC ralhaang ṭuanvo pe mi Minister pawl cun “Daanhrampi 419 (အခြခံ ဥပဒေ ပုဒ်မ 419) thawn milaw in rampi hrilawknak tuah saal a si ding ih nehnak cotu cu thuneihnak kan hlan ding” tiah an sim.\nCuihtlunah 2020 hrilawknak result malh fel a si mi cu July thla ah tlangthannak an nei zo thu le PR system hmangin hrilawknak tuah saal ding thu ah ramkhel party pawl thawn ronawknak kan nei lai tiah simfiahnak an nei a si. (BBC)\n← NUG Acting President Duwa Lashi La um dah nak inn an luhcilh\nZaw Win Htut fapa Ito le ho an kai dan →\nCNDF le PDF ralkap dungsiiplai cu Caan ṭha ah laakin Ralhraang pawl in Khawpumhlum deuh thaw Urkaang


Nupa An Kawkaw Ih A Nu In Ralhrang Hnenah A Sim Thei, Ralhrang Pawlin An Pa Cu An That – Meifar\nNupa An Kawkaw Ih A Nu In Ralhrang Hnenah A Sim Thei, Ralhrang Pawlin An Pa Cu An That\nApril 4, 2022 admin Myanmar 0\nMandalay peng, Su Phyu Kone khua ih um nupa tuakkhat cu ṭongkam an el’aw ciamco hnuah innsang nu in ralhrang hnenah an nupa buainak thuhla cu ava sim thei, ralhrang pawlin an pa cu an thahsak. Kum 28 mi Maung Kyaw Thu cu a pu tei motor mawng in hnaṭuan a si.\nApril 1, 2022 zinglam ah an nupa karlak ah buainak an nei ih ṭongkam an el’aw ciamco, an nu in khua lal hnenah ava sim thei. Sun nazi 1:00 hrawngah tlawnginn ih umhmun khuar ralhrang pawlin an pa cu an va kai.\nSimlam nazi 4:00 hrawngah Maung Kyaw Thu cu lamzin kap ah zianghman thei loin aum ih zan nazi 8:00 hrawngah an velhnak hliamhma ruangah a thi. A ruak cu April 3 zanlam nazi 3:00 hrawngah an vuiliam.\nTualsung mi pakhat in, “Maung Kyaw Thu cu khuasung mipi pawlin zianghman thei loin an va hmu ih tidai in an tawih ciamco hnuah a lungfim lawk nan a cang thei lo. An inn ah an tlunpi hnu a zan ah a thi” a ti. Thla 3 sungah ralhrang pawlin Su Phyu Kone khua ah phungyi telin mi 8 an rak hrem that zo.\nVietnam Pacang In A Fapa Hrangah Thing In Tank A Tuahsak\nKum 19 Sung Itthattu Cu A Thi


Tulai Kan Laimi Gospel Singer Tampi Cu Mintami Vekin Kan Cei Aw – Evan Dr.Ṭha Nei Fai – Vapual Auaw\nAugust 29, 2020 vapual auaw Chin Thuthang 0\nKan laimi Pathian thuthangṭha sim lakah Pathian mi hman zet pakhat Evan Dr.Ṭha Nei Fai cun tulai kan laimi Gospel singer pawl ah zoh mawi lo, mintami vek rori ih cei aw an tam thu le bansan a ṭul zet thu Online LIVE thuthangṭha simnak ah a rel tel ih Chin mipi khalin an pompi zetmi a si.\nEvan.Dr.S.Ṭha Nei Fai cun “Vancungmi pawlin Pathian an ṭhangthat asile ziangah an hup aw thluh timi cu a thangṭhattu lang loin an thangṭhatmi lawng a lang. Thangthattu lang an tum lo. Unau pawl ṭhaten ruat ve uh. Tulai kan laimi singer tampi cu mintami vekin kan cei aw ,kan mit kan dum ih kan hlasak khalle ti rekrek mawi lo phang tukin kan um. Thungai thlak nun ih hlasak tampi khal nan um,Asinan lar duh menih hlasak nan tam tuk lai. Ceiawk dan mittlang dum tla cu VCD hrangah dum ciamco nawn hlah uh, hlawhhlang pawl ceiawk dan a si.\n“Pathian thangṭhatnak ah mittlang dum riairiai in, mirang in an ti khalle mirang hlolak an si ih va cawng hlah. Pathian hmaiah thianghlim ten le tangdor ten a ti. Mintami le model vek zikzik ih cei aw singer nan tam deuhdeuh. Hakha pawl hmuah an zaten kan ti lo, ṭap khuahkho in hla an sak thei. Falam mi hmuah ṭah lamlam meng keukeu deuhdeuh, ṭahnak hla sak khalle meng keukeu. Pasal hawlnak ah hlasak hman ding a silo, nupi hawlnak men a silo, nun a si.\n“Hlasak pawl nan zaten ka lo tilo,Asinan tamsawn cu nan zir aw vivo. Saya Tial Uk in hla tam tuk a phuah ih hlasak pawl ceiawk tuk tla a duh lo. Mittlang dum tla a duh lo. Hla an tuah ah amah khal a tel ringring,a bawm ṭheu.\n“Kannih Falam mi singer nunau hrekkhat pawl mintami vek thinlung sang tuk,hngal tuk an tam tuk. Pathian khal ṭihzah lo, mipi khal ṭihzah lo mintami vek hnipuan makmak thawn ceiawk kan tum. Cuvek ding a silo, tangdor ten Bawipa thangṭhat ding. Vancungmi pawl Pathian an thangṭhat tikah an hup aw thluh hokhaw, lang an tum lo , lar ciamco an tum lo.\n“Hla lam ka rel peh hrih ding !hla lam hi lungawi zawng , a lamzawng le tuarnak lam mithli thawn khal sak ding. Tulai singer hrekkhat cu laam durdo tengteng lawng an tum ih hla ler lawnglawng an duh. Cukhal a dik lo. Thangṭhatnak hla um seh,sermon khalah thangṭhat um seh. Tuarnak lam um seh, peknak lam um seh. Bawipa ruangih cannak lam um seh. A laam durdo lawnglawng kan duh khal a dik cuang lo.\n“Thuthangṭha khawmpi kan tuah khalah a laam ti durdo lawnglawng. Hla hruaitu khalle ti kangko ten kha-ta rori kan duh ih tiphul vek kan cang thluh. A phul ah kan feh thluh. Duh lo ding ka ti lo, duh ding a si ih rawi thiam thluh ding. Evan pawl cu naa deuh ih thurel kan hmangih a naa asile bulpak zohman tisanmi a um lo. Pathian hmaiah Pathian duhzawng kan thangṭhat theinak dingah a si.\n“Thinlung ngai taktak, sungril thawn taktak ih amah thangṭhat a duh. Mitthli thawn a ṭul caan le mithli thawn Bawipa thangṭhat sunloih Bawipa in a duh. Mawi tum tuk hlah uh, lipstick sen hlerhler le mittlang dum bansan thlang uh. Thianghlim ten mawi zetin ceiaw ko uh. Naa nan ti men thei nan, tulai Mizoram tla khavekih ceiawk an uar lo deuhdeuh. An hlasak a nungih ring tukin sak ngah an tum. Mawi an tum lo,sak ngah an tum. Kannih lam asile kan linglet deuhdeuh. Nan zaten ka lo ti lo, mi hrekkhat lawng hokhaw ka ti, ralting tuk tuk a si,” a ti.\nMyanmar Ah Fala Nute In Pitar Pakhat Cu Thihnai Suak Ko In A Tuahmawh Ih An Kai


UNHCR In Daan Lo In Malaysia Ah UN Card Pe - Chinland Today Media\nUNHCR In Daan Lo In Malaysia Ah UN Card Pe\nJuly 3, 2015 1:38 pm·0 comments\n(July 2, 2015) Kuala Lumpur- United Nations High Commissioner for Refugee(UNHCR) cun rampi acozah hnen ih thuronnak felfai le theihpinak tello in Malaysia ramah UN card a ting leng rori ih a zemsuah mei leh, rampi Immigration Department, Home Ministry le Foreign Affairs Ministry hnenih dilnak nei riai lo ih a cangvaih mei cu donhar a ti thu Prime Minister Department ih Minister pakhat le Parliament ih member pakhat asi mi Datuk Seri Shahidan Assim(zuk ta) in reporter pawl hnenah mani July 2 ih a simtheih thu The Star Malaysia in a tarlang.\nMinister cun UNHCR ih cangvaihdaan cu rampi acozah daan pahbal tuk a ti thu le hi daan lo ih a zemsuahmi UN card kaipawl parih a țuanvo lak tum daan cu rel peh vivo in,\n“Hi thu hi thu poimawh le a rangtheibik ih relfel dingmi asi ih Malaysia ram ih daan lo ih luttupawl le UNHCR ih daan lo ih card a zemmi card kaipawl cu rampi thuneihnak thawi’ mil in țuanvo lak vivo asi ding” tiah mani tlawngkai nili ah Parliament innpi sung ih reporter pawl hnenah a sim.\nTui’ kum thla hmasalam ah Malaysia, Indonesia le Thailand rampawl cun Tipi parih a tangmi, Rohingya mi 7,000 lenglopawl cu lakluh an tum thu an rak sim zo ih tu ah Malaysia hin hi 7,000 sung ihsi mipum 1,100 tluk cu lalut in a ramțhen Belantik ih Kit le Kedai khuapawl ah umhmun a pe zo.\nMr.Shahidah cun, hi Rohingya pawl cu felfai tak ih zohhliah an si hnu ih daan thawi’ mil ih card pek an tum sung le a karlak ih UNHCR ih daan lo ih Rohingya mi le sa silopawl hnenih card a rak zem zulzo mei cu poi a ti thu a sim.\n“Ziangah hi vek in thil a feh thei? Home Ministry le Foreign Affair Ministry hnenah theihternak a țul si” tiah Minister cun a nolh.\n” Tu ihsin The National Security Council in acozah theihpinak tello le daan lo ih UN card peknak hrimhrim ah nasa tak ih țuanvo la in a cangvai ding”, tiah a sim. Asinan an thil ti tum daan le cangvaih tum daan cu Minister in a reltel lo.\nHrm-The Star Malaysia\nTulai Malaysia Chin Refugee Boruak\n2016 ihsin Malaysia ah Sizung Um le Sibawi Pawl Hmuh Man Kai Ding


Tuluk Acozah Thar Thu Lawrkhawm - Chinland Today Media\nTuluk Acozah Thar Thu Lawrkhawm\nNovember 18, 2012 4:35 am·0 comments\nXi Jinping Ih Tuluk Acozah Thar\nXi Jinping hi atufang ih Tuluk President thar a si. Xi Jinping hi Tlawngkai Nilini, 15.11.12, ah Tuluk rampi ih aana, power, neibik ah a cang. A hnakaihmi cu Communist Party (rampi party) ih General Secretary le Central Military Commission (ralkap bawibik) pawl an si.\nCuih hna cu Hu Jintao hnen ihsin a laakmi a si. Hu Jintao hi 2002 ihsin president a ṭuan zo ih atu ahcun a cawl ding. Xi Jinping hi atu rori ah hnaṭuan kai le lak cih ding siloin hmaikum March 2013 ihsin kai thok ding a si. Cutik lawngah Hu Jintao in a hnatuan a ap ding.\nHu Jintao cun Xi Jinping hnenah hnaṭuan a ap ṭheh veten cawl huahhi a duh. Xi Jinping hi huham a nei ih mi neh thei zet a si ih, amah cun thil harsa zetzet, sipuazilam, ei-ruknak le Tibetan pawlih tuarnak ṭahaw thawm, Japan thawn tikulh pawl ruangah elawknak thubuai harsa zet pawl le US thawn ralṭhuam lam zawng (hriamhrei le ralṭhuam, le rallam zawngih huham) zuamawknak pawl cu a hmaton dingih a ṭhabik in a tuahsuak ding.\nXi Jinping hi kum 59 a si ih, a team thar hin Standing Committee of Political Bureau cu member pakua ihsin pasarih ah ṭhum in huham nei zetin an dingsuak ih thuthang latu pawl thawn tonawknak picang zetin an nei thei. Cutawk ih thu a simmi ah Marx asilole Mao (politic thawn a pehparmi theory phunkhat a si) tivek pawl telh loin, le acozah ṭongka phunphun pawl hmang ciamco loin, nitin thilcangmi parih a ṭhumawmi hnaṭuannak le inn le lo thuhla pawl lawng hi a thupi in a sim. “Party-pi in thil harsa zetzet pawl kan hmaton rero. Asinan santhuanthu le mipi thawn a rem-awmi si dingin kan ṭuan ding tiin ruahsannak kan nei,” ti’n thil harsa ihsin nuamdai te-ah cang dingin a sim.\nXi Jinping, China President Thar\nTuluk Cun Thlengawknak Lam A Pan Thei Pei Maw?\nChina Ah Nam Satawknak Um, Mi 29 Thi, 143 Hliamhma Pu\nTuluk Ranksang Rampi Palai Pakhat An Khing\nChina President In US President Tlawng\nChina Ah Pipe-line Puak, Mi 35 Lenglo Thi


US media uktu “The Big Six” | VCTH\nUS media uktu “The Big Six”\nHome » Cahram » Theihkauhnak » US media uktu “The Big Six”\nBy vcth on December 21, 2016.\nLeitlun ih Media a cakbiknak ram a simi USA ah 1983 hlan ah US media ih 90% cu company 50 lenglo in an rak kai. Nan tuisun ni ahcun US media ih 90% cu company pi 6 in an kai. Cu pawl cu “The Big Six” tiah an ko.\nThe Big Six pawl tla cu Comcast, The Walt Disney Company, News Cooperation, Time Warner, Viacom le CBS Cooperation pawl tla an si.\nComcast cu US ih broadcasting le cable television company tumbik le lianbik a si. Comcast ih a hminthangmi cable network pawl tla cu USA Network, Bravo, CNBC, The Weather Channel, MSNBC, Syfy, NBCSN, Golf Channel, Esquire Network, E!, Cloo, Chiller, Universal le Comcast SportsNet pawl tla an si. Comcast ih neih zat (lole a man zat) cu USD 74.51 billion a si.\nWalt Disney cu US ih animation lam le entertainment lam ih hminthangbik media a si. Walt Disney cu entertainment lawng siloin cable tv le boardcasting tla an nei. Walt Disney ih a hminthangmi network pawl tla cu ABC Television Network, cable networks ESPN, the Disney Channel, A&E le Lifetime pawl tla an si. Cun The Walt Disney company tang ah Touchstone, Marvel Entertainment, Lucasfilm, Walt Disney Pictures, Pixar Animation Studios pawl tla an si. Walt Disney ih neih zat (lole a man zat) cu USD 52.46 billion a si.\nNews Corp cu US ih thuthlang thlahtu larbik a simi Fox Broadcasting neitu a si. Cable networks ah Fox News Channel, Fox Business Network, Fox Sports 1, Fox Sports 2, National Geographic, Nat Geo Wild, FX, FXX, le FX Movie Channel an nei. Thuthangca ah Wall Street Journal le the New York Post, Zuknung tuahnak lam ah 20th Century Fox, Fox Searchlight Pictures le Blue Sky Studios a neitu a si. News Coperation ih nei zat hi USD 40.5 billion a si ($31.9 billion cu 21st Century Fox inngahmi a si).\nTime Warner cu leitlun cable network hminthang a simi CNN le CW telin hminthang network tampi neitu a si. TW ih neihmi pawl ah CNN, HBO, Cinemax, Cartoon Network/Adult Swim, HLN, NBA TV, TBS, TNT, truTV, Turner Classic Movies, Warner Bros. Pictures, Castle Rock, DC Comics, Warner Bros pawl an tel. TW ih a neih zat (a man zat) cu USD 28.11 billion a si. October thla ah AT&T in TW company lei dingin $85 billion in a zilh thu theih a si.\nViacom cu Entertainment lam ih media tumbik pakhat a si. Viacom ih neihmi pawl tla cu MTV, Nickelodeon/Nick at Nite, VH1, BET, Comedy Central, Paramount Pictures, le Paramount Home Entertainment pawl tla an si. Viacom ih neih zat (a man) cu USD 13.794 billion a si.\n6. CBS Corporation\nCBS cu Entertainment, Cable Networks, Publishing le Local Broadcasting neitu company a si. CBS ih a hminthangmi pawl tla cu CBS Television Network, CBS Sports Network, Showtime, TVGN pawl an nei ih hlei ah TV Station 30 le Radio station 130 lenglo a neitu a si. CBS ih a neih zat hi USD 13 billions a si.